﻿၂ ကီရံၫ့ 2 Corinthians 1

1 ယ့ၫၡူၬဎရံၬ အဆၧအၪ့မၧၫ့ဖိၪ ဘဲၫယွၩအၥၭအၥိၭ. ယၧၩ, စပီလူၫ ဒဲထၧၫ့ဖုဝဲ စထံမၥံၫ စံၭ ယွၩ အဆၧအီၪကီၪ့ လၧကီရံၫ့ အဖၧၩ့, ဒဲကယဲ ၦဆံၫ့ဎံၪ ကိၭဂၩဒ့ၭ အီၪဝ့ၫ လၧအခ့ယၫ ထၧၫ့ခးယၫနီၪ, 2 မွဲနၥံၪဘၪ ဆၧအခိးအတၩ, ဒဲဆၧဘၪလိၬအိၭလိၬ လၧပဖါယွၩ, ဒဲကဆါ ယ့ၫၡူၬဎရံၬ နီၪဆံၭ. 3 ယွၩ, ပကဆါ ယ့ၫၡူၬဎရံၬ အဖါ, ဆၧယၫ့ၥုၪ့ယၫ့ၥၭ အဖါ, ဒဲကယဲ ဆၧမၩမုၬထၪ့ထဲၩ့အယွၩ, မွဲအဘၪ ဆၧစံၭထၪ့အၪ့အူၭ ဆံၭ. 4 ဘဲၫၥိၭ ပမၩမုၬထၪ့ထဲၩ့ ၦလၧအဘၪ ဆၧၡၪ့လမံၩ့မံၩ့ လၧဆၧမုၬ လၧယွၩ မၩမုၬထၪ့ထဲၩ့ပၧၩနီၪ မိၥ့ၪတၭ, အဝ့ၫနီၪ မၩမုၬထၪ့ထဲၩ့ပၧၩ, လၧပဆၧၡၪ့ဆၧနၭ ထီးအလူၬ အဖၧၩ့လီၫ. 5 အဂဲးဘဲၫယီၩ ဘဲၫဆၧၡၪ့ လၧအဘၪဆဲၫ့ လၧဎရံၬ ဎွ့ၩထၪ့ လၧပဖၧၩ့ အၥိၭနီၪ, ဆၧမၩမုၬထၪ့ထဲၩ့ပၧၩ လၧဎရံၬ အကၠီၩ့ ဎွ့ၩထၪ့ ဘဲၫနီၪၥိၭဆ့လီၫ. 6 ပ အ့ၪဘၪ ဆၧၡၪ့ဆၧနၭတၭ, မွဲလၧဆၧမၩမုၬထၪ့ထဲၩ့ နၥံၪ ဒဲလၧဆၧထိးထဲၩ့တၩ့ထဲၩ့ နၥံၪ အဂး, ဆၧနီၪ ဒုၭထိးဆၧၡၪ့ဆၧနၭ န့ၫၥိၭ လၧပဘၪပဝ့ၫလီၫ. ပ အ့ၪဘၪ ဆၧမၩမုၬထၪ့ထဲၩ့ပၧၩတၭ, မွဲလၧဆၧမၩမုၬထၪ့ထဲၩ့ နၥံၪ လၧဆၧထိးထဲၩ့တၩ့ထဲၩ့ နၥံၪ အဂးလီၫ. 7 ပဆၧယိလါ လၧနၥံၪ အဂးနီၪ, အီၪဂုးအီၪခၧၫ့တၭ, ပၥ့ၪယၫ ဘဲၫနၥံၪ ဘၪဆဲၫ့ လၧဆၧၡၪ့ဆၧနၭ အၥိၭနီၪ, နၥံၪ ဘၪဆဲၫ့ လၧဆၧမၩမုၬထၪ့ထဲၩ့နီၪဆ့လီၫ. 8 အဂဲးဘဲၫယီၩ ဖုၥံၪဝဲၥံၪဧ့, ဆၧၡၪ့ဆၧနၭ လၧအဘၪပၧၩ လၧအ့ၡၫ အဖၧၩ့, ဒဲပဘၪ ဆၧနၭ အၪလၨၪ ထီးပထိး လကဲၪဘၪ ထီးဒၪလ့ၬ ပယိလါဆၧ လၧပမိမၧၫ့ဒံၭ, အလးလအီၪဘၪတၭ, နၥံၪ လၥ့ၪယၫဘၪနီၪ ဘၪပၥၭအ့ၬ. 9 မွဲလါနၫ့ဘိၩ, ဆၧစ့ၩရၫ့ၥံၪ အီၪလၧပဖၧၩ့ တၭ, ဘဲၫၥိၭ ပထီးဒိၭနဲၩ့လၩ့ ပၥၭဒၪပဝ့ၫ လဂ့ၩ, မွဲဘဲၫၥိၭ ပမိဒိၭနဲၩ့ပၥၭ လၧယွၩအဖၧၩ့ လၧအမၩဂဲထုၪ့ထဲၩ့ ၦအၥံၫလဖၪလီၫ. 10 အဝ့ၫနီၪ ထုၭထၪ့ယူၭပၧၩ လၧဆၧၥံၫဖၭဒိၪ အဖၧၩ့တၭ, ဒဲမၩဖီၩ့ဖျ့ၭဆၧတၭ, ပယိလါ လၧအမိထုၭထၪ့ဒံၭပၧၩလီၫ. 11 နၥံၪ မၩဆၧၩ့ ပၧၩဆ့ လၧဆၧဘၩဆိၪဖၪန့ ပဂး, ဘဲၫၥိၭ ပဘၪခိးဘၪတၩ လၧၦအၪဂၩ အကၠီၩ့တၭ, ၦအၪဂၩ မိစံၭထၪ့အၪ့အူၭ ဆၧအခိးအတၩ လၧပကၠီၩ့လီၫ. 12 အဂဲးဘဲၫယီၩ ပအီၪက့ၪဖိၫလိၫပၥၭ အလးမွဲ အယီၩ, ပကၪ့ၡၧၫ့ ထိးအၥၭ လၧပမၩဆၧ လၧဂၪ့ခိၪချိၫ့, မွဲဆၧတီၩဆၧလီၩ့, ဒဲဆၧဂ့ၩ လၧယွၩ အမ့ၬယၫ, လမွဲဘၪ လၧဆၧကိၪ့ၥ့ၪ ဘၪဆဲၫ့ လၧဆၧဖံၭဆၧယၪ မွဲလၧယွၩ အခိးအတၩ ဒဲလၧနၥံၪ အကျၩ အၪဒၪအဆၧဒံၭလီၫ. 13 အဂဲးဘဲၫယီၩ ပကွ့ၭန့ နၥံၪ န့ၫဆၧလဖၪ လၧနၥံၪ ၥ့ၪယၫ လၩ့ထံးလၩ့ဆ့ၭ, ဒဲနၥံၪ အုၩ့လၩ့တၭ, ယယိလါ နၥံၪ မိအုၩ့လၩ့ ထီးအထုၬလီၫ. 14 ဘဲၫနီၪၥိၭဆ့, နၥံၪ လနၩ့ အုၩ့လၩ့ယူၭ လၧပမွဲ နၥံၪ အဆၧအီၪက့ၪဖိၫလိၫ နၥံၪအၥၭ အလး, ဘဲၫနၥံၪဝ့ၫ မွဲဆ့ ပဝ့ၫအၥိၭ လၧကဆါ ယ့ၫၡူၬ အမုနံၩနီၪလီၫ. 15 လၧဆၧနဲၩယီၩ အဖၧၩ့, ဘဲၫၥိၭ နၥံၪ မိန့ ဆၧအခိးအတၩ နံၫဖၧၫ့လဖၧၫ့တၭ, ယၥၭ အီၪလၧယမိလ့ၩ လၧနၥံၪအအီၪ, 16 ယမိလ့ၩဖီၩ့ခွံၬ နၥံၪ ဖိးလၧမၫစဒိနအၫနီၪ ယမိဂဲၫထဲၩ့ လၧမၫစဒိနအၫ ထီၩ့လၧနၥံၪအအီၪတၭ, နၥံၪ မိၥိၫ့ယၧၩ လၧယဖၧၩ့ၥၭ လၧခးယုဒၫ လီၫ. 17 မၩအၥၭဘဲၫနီၪတၭ, လၧယၥၭအီၪ ဘဲၫနီၪ မွဲယချဲၩ့ကွ့ၩဆၧဆ့ဧၪ. ဆၧလၧယကိၪ့ဆၧနီၪ, ယကိၪ့ဆၧ ထီးဒၪ ဆၧဖံၭဆၧယၪ ဘဲၫၥိၭ မွဲယူၭ, မွဲယူၭ, လမွဲဘၪ, လမွဲဘၪ, မိအီၪလၧယၧၩဧၪ. 18 ဘဲၫယွၩမၩအလူတီၩ အၥိၭနီၪ, ပချဲၩ့ဆၧ လၧနၥံၪ မွဲယူၭ, ဒဲလမွဲဘၪနီၪ မွဲအ့ၬ. 19 အဂဲးဘဲၫယီၩ ယွၩအဖိၪခွၫ ယ့ၫၡူၬဎရံၬ လၧပဝ့ၫဒၪ, ယၧၩ ဒဲစစံၫလဝ့နၧၭ ဒဲစထံမၥံၫ, လီၩလၩ့ဆၧ အဂဲးအကၠီၪ့ လၧနၥံၪအကျၩ မွဲယူၭနီၪ ဒဲလမွဲဘၪနီၪ မွဲအ့ၬ. မွဲလါနၫ့ဘိၩ ဆၧမွဲ အီၪဝ့ၫ လၧအဝ့ၫဒၪ အဖၧၩ့လီၫ. 20 အဂဲးဘဲၫယီၩ ထီးဒၪ ယွၩ စံၭဝဲၩ ဆၧအၪလဖၪနီၪ, မွဲအမွဲ ဆၧလၧအဖၧၩ့ တၭ, ဒဲအၩမံၩ့ လၧအဖၧၩ့, လၧယွၩအလၩအဖၩ့ လၧပကၠီၩ့ လီၫ. 21 ၦလၧအမၩ အီၪဂုးအီၪခၧၫ့ပၧၩ လၧနၥံၪ အၥိၭ လၧဎရံၬ အဖၧၩ့, ဒဲဂုၪပၧၩနီၪ မွဲယွၩ, 22 လၧအစဲၩနဲၪ့ထၬပၧၩဆ့ တၭ, ဖ့ၪလၫ့ ၥၭအဆၧဖ့ၪဝဲၩ လၧၥၭခံဖၧၩ့ လီၫ. 23 ယကိၭထၪ့ယွၩ ဘဲၫၥိၭ အမိထိးအၥၭ လၧယဂး, လၧယယၫ့ၥၭ နၥံၪ အကၠီၩ့, ယလလ့ၩဒံၭဘၪ လၧကီရံၫ့လီၫ. 24 မွဲလၧပကဲၪ နၥံၪအဆၧနဲၩ ကဆါ မွဲအ့ၬ. ပမွဲ ၦလၧအမၩဆၧၩ့ နၥံၪ အဆၧၥၭထိၬလီၫ. အဂဲးဘဲၫယီၩ နၥံၪ အီၪဆၧၫ့ထုၪ့ ဂုးခၧၫ့ လၧဆၧနဲၩ အဖၧၩ့ လီၫ.

၂ ကီရံၫ့ 2 Corinthians 2

1 ယ စ့ၩရၫ့လၩ့ဒၪယၥၭ လၧယလလ့ၩဘၪဒီၭ လၧဆၧၥုၪ့အုၭၥၭအုၭ လၧနၥံၪအအီၪ လီၫ. 2 အဂဲးဘဲၫယီၩ ယ အ့ၪမၩအုၭ နၥံၪအၥၭတၭ, အ့ၪလမွဲဘၪ ၦလၧယမၩအုၭ အၥၭနီၪ, မွဲပလၫ မၩၥၭထိၬယၧၩ လဂၩလဲၪ. 3 ယနဲၩနၥံၪ ကိၭဂၩဒ့ၭ လၧယဆၧၥၭထိၬ မွဲ နၥံၪအဆၧၥၭထိၬတၭ, ဘဲၫၥိၭ ထီးယလ့ၩ အ့ၪထီၩ့ခိၬတၭ, ၦလၧအကြၨၭ မၩၥၭထိၬယၧၩလဖၪ ထီးမၩအုၭ ယၥၭ လဂ့ၩတၭ, ယကွ့ၭဆၧယီၩ ဒၪလ့ၬလီၫ. 4 အဂဲးဘဲၫယီၩ ယကွ့ၭန့ နၥံၪ လၧၥုၪ့ခိၥၭဝီၩ, ဒဲၥုၪ့အုၭၥၭအုၭ နၭနၭလ့ၬတၭ, အီၪလၧမ့ၬထံၫမ့ၬနီၫ့ အၪလ့ၬ လမွဲဘၪ ဘဲၫၥိၭ နၥံၪအၥၭ မိအုၭနီၪ မွဲဘဲၫၥိၭ နၥံၪ မိၥ့ၪယၫ လၧယအဲၪနၥံၪဖၭဒိၪ ဆ့လီၫ. 5 ၦလဂၩ အ့ၪဒုၭအီၪထၪ့ ဆၧၥၭအုၭ တၭ, မွဲအမၩအုၭန့ၫ ယၥၭ လကၭဘၪ, အ့ၪမွဲ အမၩ လနၩ့ (မွဲယ ထီးအီၪက့ၪ ဆၧဎၧၫ့လၨၪ လၧအလီၩ့ လဂ့ၩ.) လၧနၥံၪ ကိၭဂၩဒ့ၭဆ့လီၫ. 6 ၦဘဲၫနီၪၥိၭလဂၩ, ဆၧဒဲၩဘၭ လၧၦအၪဂၩ ဖ့ၪလၫ့ဝ့ၫနီၪ, အၪယူၭ လၧအဂးလီၫ. 7 အနီၪတၭ ဘဲၫၥိၭ အထီးလၩ့ဘၧၩ့ လၧဆၧၥၭအုၭ အၪလၨၪ အဖၧၩ့ လဂ့ၩတၭ, နၥံၪ ကွဲၪဖျါ အဆၧမၪ လခီၫ တၭ, မၩမုၬထၪ့ထဲၩ့ အဝ့ၫနီၪ ဂ့ၩဒၪအဆၧဒံၭလီၫ. 8 မၩအၥၭဘဲၫနီၪတၭ, ယအၪ့ကံၩ့အၪ့ယၫ နၥံၪ လၧနၥံၪ မိမၩဂုးမၩခၧၫ့ထၪ့ထဲၩ့ နၥံၪ အဆၧအဲၪဆၧကွံၩ လၧအဝ့ၫဒၪ အဂးဆံၭ. 9 အဂဲးဘဲၫယီၩ ဆၧထီးအလူၬနီၪ, မွဲနၥံၪ မိခိၭနၪ လခိၭနၪဘၪလဲၪ နီၪ, နၥံၪ မိမၩ ဘဲၫၥ့ၪလဲၪ ဘဲၫၥ့ၪလဲၪနီၪ, ဘဲၫၥိၭ ယမိၥ့ၪယၫတၭ, ယကွ့ၭဆၧ နီၪလီၫ. 10 ၦလၧနၥံၪ ကွဲၪဖျါခွံၬ အဆၧလမံၩ့မံၩ့တၭ, ယကွဲၪဖျါခွံၬယဝ့ၫဆ့, အဂဲးဘဲၫယီၩ အ့ၪယဖျါခွံၬယူၭ ဆၧလမံၩ့မံၩ့တၭ, ယဖျါခွံၬဝ့ၫ လၧနၥံၪ အကၠီၩ့ လၧဎရံၬ အမ့ၬယၫနီၪ, 11 ဘဲၫၥိၭ မုၪခီၩလဲး ထီးမၩနၧၩ့မၩစၪ ပၧၩ လဂ့ၩ လီၫ. အဂဲးဘဲၫယီၩ ပၥ့ၪယၫ အဆၧကိၪ့လဖၪလီၫ. 12 လၧယဂဲၫထီၩ့ဝ့ၫ လၧတြိအၭ လၧဎရံၬ အဆၧၥၭထိၬအပရၧၫ့ အဂဲးတၭ, ဆၧဝဲထၪ့န့ယၧၩ တရၫ့လဘံၪ့ လၧကဆါ အဖၧၩ့, 13 မွဲယလဒၪဘၪ ယထၧၫ့ဖုဝဲ စတဲတၧၭ အကၠီၩ့နီၪ, ယၥၭ လမုၬဘၪလီၫ. မွဲလါနၫ့ ယစဲၪ့ဒၪ အဝ့ၫၥံၪတၭ, ယလ့ၩ လၧမၫစဒိနအၫလီၫ. 14 ယွၩ လၧအဒုၭမၩနၧၩ့မၩစၪ ပဆၧလၧဎရံၬအဖၧၩ့ လထံၪဎးလဘီၩ့ဎးနီၪ, နဲၪဖျီၪထၪ့ ဆၧနၧၫ့မၧၫ့ ဘၪဆဲၫ့ လၧအဆၧၥ့ၪယၫ ကိၭစီၪ့ဒ့ၭ လၧပကၠီၩ့နီၪ, မွဲၦစံၭထၪ့အၪ့အူၭ အခိးအတၩဆံၭ. 15 အဂဲးဘဲၫယီၩ လၧၦလၧအထီၩ့ လၧဆၧထိးထဲၩ့တၩ့ထဲၩ့လဖၪ အဂး, ဒဲလၧၦလၧအထီၩ့ လၧဆၧဂၭဂီၩ့ဂၭစၪလဖၪ အဂး, ပမွဲ ဎရံၬ အဆၧနၧၫ့မၧၫ့မုၬ လၧယွၩ အမ့ၬယၫလီၫ. 16 လၧၦလဒီၪ့အဂး, ပကဲၪ ဆၧၥံၫ အဆၧနၧၫ့မၧၫ့ ထီၩ့လၧဆၧၥံၫတၭ, လၧၦလဒီၪ့ဒၪ အဂးနီၪ, ပကဲၪ ဆၧမၧၫ့ အဆၧနၧၫ့မၧၫ့ ထီၩ့လၧဆၧမၧၫ့လီၫ. လၧဆၧလဖၪယီၩ အကၠီၩ့တၭ, မွဲပလၫ အီၪလၧအဆၧလၧၫ့ဆၧဎွ့ၩ လဂၩလဲၪ. 17 အဂဲးဘဲၫယီၩ ပဝ့ၫဒၪယီၩ ပမီၪ့ဎီၩ့ ၦအၪဂၩ လၧအအီၪက့ၪဎုၬ ဆၧလဂ့ၩဘၪ လၧယွၩအလူ အၥိၭ, မွဲအ့ၬ. ပမွဲဘဲၫဆၧအတီၩအလီၩ့ ဘဲၫၦလၧအဘၪဆဲၫ့ လၧယွၩ အၥိၭ, ပလီၩလၩ့ဆၧ လၧဎရံၬ အဖၧၩ့ လၧယွၩ အမ့ၬယၫလီၫ.

1 မွဲပစံၭထၪ့အၪ့အူၭ လၩ့ထဲၩ့ပၥၭဆ့ဧၪ. ဘဲၫ ၦလနၩ့နၩ့ အၥိၭ, မွဲပန့ လံၬစံၭထၪ့အၪ့အူၭပၧၩ လၧနၥံၪအအီၪ မွဲဂ့ၩ မွဲပဖ့ၪလၫ့ လံၬစံၭထၪ့အၪ့အူၭ နၥံၪမွဲဂ့ၩ, အလးအီၪဧၪ. 2 နၥံၪဝ့ၫဒၪယီၩ, နၥံၪမွဲ ပလံၬကွ့ၭအၥၭ လၧပၥၭ အလီၩ့တၭ, ၦၡၩ ၥ့ၪယၫတၭ, ဖီဝ့ၫ ထီးအထုၬလီၫ. 3 ဆၧဒုၭဖျီၪထၪ့ နၥံၪ လၧနၥံၪမွဲ ဎရံၬအလံၬ, လၧပတဲၩ့ဝ့ၫနီၪ, လကွ့ၭဘၪအၥၭ လၧၥံၪထံၫ, မွဲလၧဆၧမၧၫ့ယွၩအၥၭမု, လၧလိးပၪ အလီၩ့ လမွဲဘၪ, မွဲလၧၥၭအဖံၭအယၪ အပၪ အလီၩ့ လီၫ. 4 ပအီၪလၧဆၧနဲၩယွၩ ဘဲၫနီၪ လၧဎရံၬ အကၠီၩ့တၭ, 5 လမွဲဘၪ လၧပဆၧလၧၫ့ဆၧဎွ့ၩ အီၪ ဘဲၫၥိၭ ပကိၪ့ထၪ့ၥ့ၪ ဖၭလၩ့ဘၪဒၪအဆၧ လၧပနၫ့ဆါဒၪပဝ့ၫ လမံၩ့မံၩ့နီၪ; မွဲပဆၧလၧၫ့ ပဆၧဎွ့ၩ အီၪလၧယွၩ လီၫ. 6 အဝ့ၫဒၪ ဒုၭကဲၪထၪ့ဆ့ ပၧၩ လၧဆၧအုၩ့လၩ့ၥၫ့ အခ့ၫအၡၩ ဘၪဆဲၫ့ လၧလံၬအဖျိၪ့ လမွဲဘၪ, မွဲအဘၪဆဲၫ့ လၧၥၭလီၫ. အဂဲးဘဲၫယီၩ လံၬအဖျိၪ့ မၩၥံၫဆၧ တၭ, အ့ၪမွဲ ၥၭနီၪ မၩမၧၫ့ဆၧလီၫ. 7 မွဲလါနၫ့ဘိၩ, ဆၧမၩ ဘၪဆဲၫ့ လၧဆၧၥံၫကွ့ၭအၥၭ လၧလိးပၪ အလီၩ့နီၪ, အ့ၪအီၪ လၧအလၩအဖၩ့ ထီးဒၪလ့ၬ ၦအံၫစရ့လၭဖိၪၥံၪ ယိထံၫယိဆၭ စမိစ့ၭအမ့ၬ လကဲၪဘၪ လၧအမ့ၬ အလၩအဖၩ့ အကၠီၩ့, ဆၧအလၩအဖၩ့နီၪ ဖီၩ့ခွံၬဝ့ၫတၭ, 8 ဆၧမၩ ဘၪဆဲၫ့ လၧၥၭ မိအီၪ လၧအလၩအဖၩ့ အၪနဲၪ့ အနီၪဒံၭ, မွဲအ့ၬဧၪ. 9 အဂဲးဘဲၫယီၩ ဆၧမၩ ဘၪဆဲၫ့ လၧဆၧစ့ၩရၫ့စၪ အီၪလၧအလၩအဖၩ့တၭ, ဆၧဘၪဆဲၫ့ လၧဆၧတီၩဆၧလီၩ့ အလၩအဖၩ့ မိအီၪဒိၪနဲၪ့ အၪနဲၪ့အနီၪဒံၭလီၫ. 10 အဂဲးဘဲၫယီၩ ဆၧလၧဆၧဒုၭလၩဖၩ့ဝ့ၫ, မွဲလၧဆၧလၩဆၧဖၩ့ ဒိၪနဲၪ့ အနီၪ အကၠီၩ့တၭ, အလၩအဖၩ့ လအီၪဘၪလီၫ. 11 အဂဲးဘဲၫယီၩ ဆၧလၧအဂၭဂီၩ့ အ့ၪအီၪဝဲၩဝ့ၫ လၧအလၩအဖၩ့ တၭ, ဆၧလၧအအီၪဂုးခၧၫ့ဝ့ၫနီၪ, အီၪဝ့ၫ လၧအလၩအဖၩ့ အၪနဲၪ့ အနီၪဒံၭလီၫ. 12 မၩအၥၭဘဲၫနီၪတၭ, ပယိလါဆၧ ဘဲၫနီၪ, ပချဲၩ့ဆၧ ဆီၪ့ဆီၪ့လ့ၬလီၫ. 13 မွဲဘဲၫစမိစ့ၭ လၧအအီၪက့ၪ ဆၧမၩဘံၭအမ့ၬ ဘဲၫၥိၭ ၦအံၫစရ့လၭဖိၪၥံၪ လယိထံၫယိဆၭဘၪ ထီးအထုၬ, လၧဆၧလၧအမိဘၪ ဆၧဂၭဂီၩ့ အၥိၭနီၪ လဂ့ၩ, 14 မွဲလါနၫ့ဘိၩ, အဝ့ၫၥံၪအၥၭနီၪ နီၩ့ဝ့ၫဒၪ လီၫ. အဂဲးဘဲၫယီၩ ထီးမုလနံၩယီၩ လၧၦဖီလံၬ ဆၧအုၩ့လၩ့ အလးလံၩနီၪ, ဆၧမၩဘံၭမ့ၬ လဘဲၪ့လၩ့ခွံၬဘၪဝ့ၫတၭ, အီၪဝ့ၫ လီၫ. လၧဎရံၬအဖၧၩ့မွဲ အဂၭဂီၩ့ခွံၬဝ့ၫလီၫ. 15 မွဲလါနၫ့ဘိၩ, ထီးမုလနံၩယီၩ ဒၪလ့ၬ လၧၦဖီမိစ့ၭနီၪ, ဆၧမၩဘံၭမ့ၬ အီၪဒံၭဝ့ၫ လၧအၥၭ အလီၩ့လီၫ. 16 မွဲလါနၫ့ဘိၩ, ထီးအကၠၪလီၩ့ထဲၩ့အၥၭ လၧကဆါအအီၪတၭ, ဆၧမိမၩန့ထၪ့ခွံၬ ဆၧမၩဘံၭမ့ၬလီၫ. 17 ကဆါမွဲ ၥၭမုနီၪတၭ, ထီးကဆါအၥၭမု အီၪဝ့ၫ လစီၪ့စီၪ့နီၪ ဆၧပျီၩဖျ့ၭ အီၪဝ့ၫထီးနီၪလီၫ. 18 အ့ၪမွဲ ပဝ့ၫဒၪ ထီးအလူၬယီၩ, ဆၧလမၩဘံၭဘၪပမ့ၬတၭ ပယိကဆါ အလၩအဖၩ့ ဘဲၫလၧမ့ၬထံၫလၩ အဖၧၩ့ အၥိၭတၭ, ပကဲၪထၪ့ထဲၩ့ အခံးအဂၩ့ လၧအလၩအဖၩ့အီၪ, ဖိးလၧအလၩအဖၩ့အအီၪ ဘဲၫ လၧကဆါအၥၭမု အၥိၭနီၪလီၫ.

1 မၩအၥၭဘဲၫနီၪတၭ, ပအီၪလၧဆၧအခ့ၫအၡၩ အဆၧမၩယီၩ, ဘဲၫပန့ဘၪ ဆၧယၫ့ၥၭ အၥိၭ မွဲ ပလၩ့ပွံၭ အ့ၬ. 2 မွဲပခွံၬၡိၭယူၭ ဆၧအီၪၥူၪလဖၪ ဘၪဆဲၫ့ လၧဆၧမ့ၬမဲယူၭတၭ, ပလလ့ၩဘၪ လၧဆၧအၪ့လီၫ အဖၧၩ့, ပမၩဎုၬ ဆၧအၧၩ့ လၧယွၩအလူအထၫအ့ၬ. မွဲပမၩဖျီၪထၪ့ ဆၧမွဲဆၧတီၩတၭ, ပအီၪက့ၪပၥၭ လၧကယဲ ၦၡၩအကၪ့ၡၧၫ့ အဖၧၩ့ လၧယွၩ အမ့ၬယၫလီၫ. 3 မွဲလါနၫ့ဘိၩ, ပဆၧၥၭထိၬအပရၧၫ့ အ့ၪအီၪဘံၭနီၪ, မွဲအအီၪဘံၭ လၧၦထီၩ့ဆၧဂၭဂီၩ့ အဖၧၩ့လီၫ. 4 လၧအဝ့ၫၥံၪ အဖၧၩ့နီၪ ဂၪ့ခိၪယီၩ အကဆါ မၩခံၭ ၦလၧအလနဲၩဘၪဆၧအၥၭ ဘဲၫၥိၭ ဎရံၬ, လၧအမွဲ ယွၩအခံးအဂၩ့ အဆၧၥၭထိၬအပရၧၫ့ လၧအအီၪ လၧအလၩအဖၩ့ နီၪ, အဆၧဖၩ့ ထီးမၩဖၩ့ထၪ့ အဝ့ၫၥံၪ လဂ့ၩလီၫ. 5 အဂဲးဘဲၫယီၩ ပလလီၩလၩ့လၬလၩ့ဘၪ ပနၫ့ဆါဒၪ ပဝ့ၫအဆၧ, မွဲယ့ၫၡူၬဎရံၬ ဘဲၫကဆါအၥိၭ; ဒဲပနၫ့ဆါဒၪပဝ့ၫယီၩ, ဘဲၫနၥံၪအဎီးအၡၩလဖၪ အၥိၭ လၧယ့ၫၡူၬ အကၠီၩ့လီၫ. 6 အဂဲးဘဲၫယီၩ ယွၩ လၧအစံၭ ဆၧခံၭ ကဲၪထၪ့ ဆၧဖၩ့ နီၪ; ဖၩ့ထၪ့ယူၭဝ့ၫ လၧပၥၭခံဖၧၩ့, ဘဲၫၥိၭ အမိမၩဖၩ့ဆၧ လၧအဘၪဆဲၫ့ လၧဆၧၥ့ၪယၫ ယွၩအလၩအဖၩ့ အီၪလၧယ့ၫၡူၬဎရံၬ အမ့ၬ အလီၩ့ လီၫ. 7 မွဲလါနၫ့ဘိၩ, ပအီၪလၧဆၧလူဒိၪဎွ့ၩဒိၪယီၩ လၧဖၧၩ့ဂၪ့ခိၪ အဖၧၩ့, ဘဲၫၥိၭ အစီၩ့အမၩ့ အဆၧလၩဖၩ့ နီၪ, ထီးဘၪဆဲၫ့ လၧပၧၩ လဂ့ၩ, မွဲဘဲၫၥိၭ အမိဘၪဆဲၫ့ လၧယွၩလီၫ. 8 ဆၧမၩထံၬထၬပၧၩ ဝၬဝၬ လါနၫ့ဘိၩ, မွဲပလစၪဘၪ တၭ, ပမိမၩ ဘဲၫၥ့ၪလဲၪ ဘဲၫၥ့ၪလဲၪနီၪ, ပကိၪ့လဘၪ လါနၫ့, ဆၧမၩဆၧၩ့ပၧၩ လအီၪဘၪနီၪ မွဲအ့ၬ. 9 ဆၧမၩအၧၩ့ပၧၩ လါနၫ့, ဆၧစဲၪ့ဒၪပၧၩ လမွဲဘၪနီၪ; ဆၧမၩလၩ့ထံၩဖါပၧၩ လါနၫ့, မၩဂၭဂီၩ့အ့ၬ. 10 ပဆိၬ ကဆါယ့ၫၡူၬ ထိးၥံၫအၥၭ လၧပလီၩ့ လထံၪဎးဘီၩ့ဎး, ဘဲၫၥိၭ ယ့ၫၡူၬအဆၧမၧၫ့ မိဖျီၪထၪ့ လၧပမိၡါ အလီၩ့ဆ့ လီၫ. 11 အဂဲးဘဲၫယီၩ ၦလၧအၥၭမၧၫ့ ပဝ့ၫဒၪယီၩ ပဘၪ ဆၧဖ့ၪလၫ့ၥံၫပၧၩ, လၧယ့ၫၡူၬ အကၠီၩ့ လထံၪဎးဘီၩ့ဎး, ဘဲၫၥိၭ ယ့ၫၡူၬအဆၧမၧၫ့ မိဖျီၪထၪ့ဝ့ၫ လၧပဖံၭပယၪ လၧအၥံၫၥ့ၪ အဖၧၩ့လီၫ. 12 မၩအၥၭဘဲၫနီၪတၭ, ဆၧၥံၫနီၪ မၩဆၧ လၧပဖၧၩ့, အ့ၪမွဲ ဆၧမၧၫ့နီၪ, မၩဆၧ လၧနၥံၪ အဖၧၩ့လီၫ. 13 ပအီၪလၧၥၭ ဘၪဆဲၫ့ လၧဆၧနဲၩ ဘဲၫနီၪၥိၭ, ဘဲၫဆၧကွ့ၭအၥၭ အၥိၭ, ယနဲၩ ဆၧမၩအၥၭ ဘဲၫနီၪတၭ, ယချဲၩ့ယူၭ ဆၧယူၭ. ပဝ့ၫဒၪယီၩ, ပနဲၩဆၧ, မၩအၥၭဘဲၫနီၪတၭ, ပချဲၩ့ပဝ့ၫဆ့လီၫ. 14 ၦလၧအဒုၭဂဲထုၪ့ထဲၩ့ ကဆါယ့ၫၡူၬလဂၩနီၪ, ပၥ့ၪယၫ လၧအမိဒုၭဂဲထုၪ့ထဲၩ့ပၧၩ ဆ့ လၧယ့ၫၡူၬ အၥိၭတၭ, မိအီၪက့ၪပၧၩ လၧနၥံၪ အၥိၭ လၧအဂၩ့ထံၭလီၫ. 15 အဂဲးဘဲၫယီၩ ကယဲ ဆၧထီးအလူၬမွဲ လၧနၥံၪ အဂး ဘဲၫၥိၭ ဆၧအခိးအတၩ လၧအအၪ လၧၦအၪဂၩ စံၭထၪ့အၪ့အူၭ ဆၧအကၠီၩ့, မိဒုၭလၩဖၩ့ထၪ့ယွၩ လီၫ. 16 မၩအၥၭဘဲၫနီၪတၭ, ပလလၩ့ပွံၭဘၪ, နၫ့ဆါ လၧခီၫ့လခီၫ အ့ၪဂၭဂီၩ့ လါနၫ့ဘိၩ, ပနၫ့ဆါ လၧအဖၧၩ့လခီၫ, ဆၧမၩၥၫ့ထၪ့ထဲၩ့ဝ့ၫ လနံၩဘၪလနံၩ, လနံၩဘၪလနံၩလီၫ. 17 အဂဲးဘဲၫယီၩ ပဆၧၡၪ့ဆၧနၭ လၧအဎွံၫခိၬ အီၪဝ့ၫလဆိဖိၪ အဘိၩ့ဘၭယီၩ, မွဲအမၩန့ လၧပဂး လၧဆၧလၩဆၧဖၩ့ အၪအၪဒိၪဒိၪ, လၧအမိအီၪ ဂုးဂုးခၧၫ့ခၧၫ့ အဆိၩဆိၩအကၠၪကၠၪနီၪ, 18 လၧပယိဆၧ လၧအအီၪဖျီၪလဖၪနီၪ, လမွဲဘၪ; အ့ၪမွဲ ဆၧလၧအလအီၪဖျီၪဘၪ လီၫ. အဂဲးဘဲၫယီၩ ဆၧလၧအအီၪဖျီၪဝ့ၫယီၩ အီၪဝ့ၫ လဆိဖိၪလီၫ. အ့ၪမွဲ ဆၧလၧအလဆၧအီၪဖျီၪဘၪလဖၪနီၪ အီၪဝ့ၫ အဆိၩဆိၩအကၠၪကၠၪ လီၫ.

၂ ကီရံၫ့ 2 Corinthians 5

1 အဂဲးဘဲၫယီၩ ပၥ့ၪယၫ လၧပဂံၪ့ ဘၪဆဲၫ့ လၧဂၪ့ခိၪ, ပတဲၩယီၩ အ့ၪလၩ့ဎီးခွံၬတၭ, ပမိအီၪလၧပဂံၪ့ လၧအဘၪဆဲၫ့ လၧယွၩ လၧဆၧလမၩဘၪ လၧစူၪ အီၪဂုးခၧၫ့ဝ့ၫ လၩ့ဆိၩလၩ့ကၠၪ လၧမူၭခိၪ အဖၧၩ့နီၪလီၫ. 2 အဂဲးဘဲၫယီၩ ပဂၪ့အုၩဂၪ့ထိၬ လၧဆၧယီၩ အဖၧၩ့, ပဆိၫ့ကီၩ့ဆိၫ့ၥိၭ တၡါၡါ လၧပဂံၪ့ လၧမူၭခိၪလခီၫလီၫ. 3 ပ အ့ၪကီၩ့ဘၪၥိၭဘၪ ဆၧဆ့တၭ, ဆၧဒၪန့ ပအီၪဘိၪ့ အ့ၬ. 4 အဂဲးဘဲၫယီၩ ပအီၪလၧတဲၩဖၧၩ့ ပဝ့ၫဒၪယီၩ ဘၪအွံၪဆၧဎၧၫ့တၭ, ပဂၪ့အုၩဂၪ့ထိၬဆၧလီၫ. လဘၪဘၪပၥၭ လၧပမိဘဲၪ့လၩ့ခွံၬ ဆၧကီၩ့ဆၧၥိၭ, အ့ၪမွဲ ဘၪပၥၭ လၧပမိကီၩ့မိၥိၭဆၧ ဘဲၫၥိၭ ဆၧၥံၫၥ့ၪ မိလၩ့ဘၧၩ့ဝ့ၫ လၧဆၧမၧၫ့ အဖၧၩ့လီၫ. 5 ၦလၧအတဲၩ့ဝဲၩ ပၧၩ လၧဆၧနီၪ အဂး, မွဲယွၩ လၧအဖ့ၪလၫ့ပၧၩ လၧၥၭမု အဆၧဖ့ၪဝဲၩ လီၫ. 6 မၩအၥၭဘဲၫနီၪတၭ, ပၥ့ၪယၫ ထီးပအီၪလၧပဂံၪ့ လၧနးခီၫ့အဖၧၩ့ယီၩ အထီ ပအီၪယဲၩ့ လၧကဆါတၭ, ပၥၭအီၪလၧဆၧနဲၩဆီၪ့ လထံၪဎးလဘီၩ့ဎးလီၫ. 7 အဂဲးဘဲၫယီၩ လမွဲဘၪ ပလ့ၩ လၧပဒၪဆၧ အကၠီၩ့, မွဲလၧပနဲၩဆၧ အကၠီၩ့ လီၫ. 8 ပအီၪလၧဆၧနဲၩဆီၪ့ယီၩ ဘၪပၥၭ လၧပအီၪယဲၩ့ လၧပနးခီၫ့ တၭ, အီၪလၧကဆါ အၥိၭလီၫ. 9 မၩအၥၭဘဲၫနီၪတၭ, ပအီၪလၧကဆါ အၥိၭ မွဲဂ့ၩ, ပအီၪလၧအယဲၩ့ မွဲဂ့ၩ, ပအၪ့ဂူၬကျ့ၭစၨၭ မၩဆၧ လၧအမိဘၪ အဝ့ၫဒၪ အၥၭလီၫ. 10 အဂဲးဘဲၫယီၩ ပဘၪအီၪဖျီၪ ကိၭဂၩဒ့ၭ လၧဎရံၬ စ့ၩရၫ့ခွး အလးဆီၩ့ဆီ အမ့ၬယၫ ဘဲၫၥိၭ ပမိဒိၭန့ ဆၧအဂ့ၩ မွဲဂ့ၩ, ဆၧအအၧၩ့ မွဲဂ့ၩ, ဘဲၫပမၩဆၧ လၧနးခီၫ့ အၥိၭယီၩ လဂၩဘၪလဂၩ ကိၭဂၩဒ့ၭ ဆုၬဆုၬ လီၫ. 11 မၩအၥၭဘဲၫနီၪတၭ, ပၥ့ၪယၫ ဆၧၥၭမဲၪ ဘၪဆဲၫ့ လၧကဆါ နီၪ, ပအၪ့လွ့ၫ ၦၡၩနီၪ; အ့ၪမွဲ ပအီၪဖျီၪ လၧယွၩ အမ့ၬယၫတၭ, ယယိလါ လၧပအီၪဖျီၪယူၭ လၧနၥံၪအကၪ့ၡၧၫ့ အမ့ၬယၫဆ့လီၫ. 12 အဂဲးဘဲၫယီၩ မွဲပအီၪက့ၪဒီၭပၥၭ လၧနၥံၪအမ့ၬယၫ မွဲပဖ့ၪလၫ့ နၥံၪအလး လၧနၥံၪအီၪက့ၪဖိၫလိၫ နၥံၪအၥၭ လၧပဂး, ဘဲၫၥိၭ ထီးၦအီၪက့ၪဖိၫလိၫအၥၭ လၧၦၡၩ အမ့ၬယၫ, လမွဲဘၪ လၧၥၭအဖၧၩ့, နၥံၪ စံၭဆၧၫ့ဆၧ အလးမိအီၪဝ့ၫလီၫ. 13 အဂဲးဘဲၫယီၩ ပ အ့ၪဖျုတၭ, မွဲလၧယွၩအဂး ပၥၭ အ့ၪဆၭတၭ, မွဲလၧနၥံၪအဂး လီၫ. 14 အဂဲးဘဲၫယီၩ ဎရံၬ အဆၧအဲၪဆၧကွံၩ ပဂၨၪထၪ့ န့ပၧၩတၭ, မွဲပဆီၫ့မီၪ့ဆၧ ဘဲၫယီၩ ၦလဂၩ အ့ၪၥံၫ လၧၦကိၭဂၩဒ့ၭ အဂးတၭ, ၦၥံၫဝ့ၫ ကိၭဂၩဒ့ၭ လီၫ. 15 တၭ ၦလဂၩ ၥံၫဝ့ၫ လၧၦကိၭဂၩဒ့ၭ အဂး ဘဲၫၥိၭ ၦလၧအမၧၫ့ဝ့ၫလဖၪ, ထီးမၧၫ့ လၧအဂးဒၪဝ့ၫ လဂ့ၩ, မွဲ ဘဲၫၥိၭ အမိမၧၫ့ဝ့ၫ လၧၦလၧအထိးၥံၫအၥၭ ဒဲဂဲထုၪ့ထဲၩ့ဝ့ၫလဂၩနီၪ အဂးလီၫ. 16 မၩအၥၭဘဲၫနီၪတၭ, လၧယၫလခီၫ ပထီးနဲၪ့ ၦၡၩ ဘဲၫဆၧဖံၭဆၧယၪ အၥိၭ နးဂၩအ့ၬ, မွဲမၬ ပထီးနဲၪ့ ဎရံၬ ဘဲၫဆၧဖံၭဆၧယၪ အၥိၭနီၪ လါနၫ့ဘိၩ, လၧယၫလခီၫ ပထီးနဲၪ့လၧၩ့ အဝ့ၫနီၪဆ့အ့ၬ. 17 မၩအၥၭဘဲၫနီၪတၭ, ၦလဂၩဂၩ အ့ၪအီၪ လၧဎရံၬ အဖၧၩ့နီၪ မွဲနၫ့ဆါအၥၫ့ တၭ, ဆၧလးလံၩလဖၪ ဒံၩခွံၬဝ့ၫ, ယိခွါ; ဆၧထီးအလူၬ ကဲၪထၪ့ယူၭ ဆၧအၥၫ့ယူၭ လီၫ. 18 ဆၧထီးအလူၬ ဘၪဆဲၫ့ လၧယွၩ လၧအမၩဘၪလိၬထဲၩ့ပၧၩ လၧအနၫ့ဆါဒၪဝ့ၫ လၧယ့ၫၡူၬ ဎရံၬ အကၠီၩ့နီၪ, ဖ့ၪလၫ့ ပၥီၪ့ဆၧၥၫ့ဆၧ ဘၪဆဲၫ့ လၧဆၧဘၪလိၬထဲၩ့, 19 ဘဲၫၦစံၭဆၧအၥိၭ ယွၩ အီၪဝ့ၫလၧဎရံၬ အဖၧၩ့တၭ, မၩဘၪလိၬထဲၩ့ ၦဂၪ့ခိၪဖိၪၥံၪ လၧအနၫ့ဆါဒၪဝ့ၫ, လအီၪက့ၪလၧၩ့ဘၪ အဆၧမၪ လၧအဝ့ၫၥံၪ အလီၩ့, ဆၧချဲၩ့ ဘၪဆဲၫ့ လၧဆၧဘၪလိၬထဲၩ့နီၪ, မွဲအဖ့ၪလၫ့ဝ့ၫ လၧပစူၪဖၧၩ့လီၫ. 20 မၩအၥၭဘဲၫနီၪတၭ, ပဝ့ၫဒၪယီၩ ပမွဲ ၦဆၧအၪ့မၧၫ့ဖိၪ လၧဎရံၬအဂး, ဘဲၫယွၩ အၪ့ယၫဆၧ လၧပကၠီၩ့ အၥိၭတၭ, ပအၪ့ယၫထဲၩ့ဆၧ လၧဎရံၬ အဂးနီၪ, အီၪဘၪလိၬအိၭလိၬထဲၩ့ နၥံၪအၥၭ လၧယွၩဆံၭ. 21 အဂဲးဘဲၫယီၩ ၦလၧအလၥ့ၪယၫဘၪ ဆၧဒဲၩဘၭ လဂၩနီၪ, ဆၧအီၪက့ၪထဲၩ့ အဝ့ၫဒၪ လၧဆၧဒဲၩဘၭ အလး လၧပဂး, ဘဲၫၥိၭ ပမိကဲၪထၪ့ ဆၧတီၩဆၧလီၩ့ ဘၪဆဲၫ့ လၧယွၩ လၧအဝ့ၫဒၪ အဖၧၩ့ လီၫ.

၂ ကီရံၫ့ 2 Corinthians 6

1 တၭ ဘဲၫၦမၩဎုၬဆၧ လၧအၥိၭ ပဝ့ၫဒၪယီၩ, ပအၪ့ကံၩ့အၪ့ယၫ နၥံၪဆ့, ဘဲၫၥိၭ နၥံၪ ထီးဒိၭန့ ယွၩအခိးအတၩ ပျီၩပျီၩ လဂ့ၩ. 2 (အဂဲးဘဲၫယီၩ မွဲအစံၭဝ့ၫ, လၧအထီ လၧအဂ့ၩအဘၪ, ယခိၭနၪယူၭ နလူယူၭတၭ, ဒဲလၧဆၧထိးထဲၩ့တၩ့ထဲၩ့ အမုနံၩလဖၪနီၪ, ယမၩဆၧၩ့ယူၭ နၧၩယူၭလီၫ. ယိခွါ, အထီ လၧအဂ့ၩအဘၪ မွဲဘိၩ့နဲၪ့ယီၩ တၭ, ယိခွါ, ဆၧထိးထဲၩ့တၩ့ထဲၩ့ အမုနံၩမွဲ ဘိၩ့နဲၪ့ယီၩ လီၫ.) 3 ဘဲၫၥိၭ ဆၧအခ့ၫအၡၩ အဆၧမၩ ထီးဘၪ ဆၧအီၪက့ၪ ဆၧမၪ လၧအလီၩ့ လဂ့ၩတၭ; ပအီၪက့ၪ ဆၧဘၪထၧၩ့အလး နးမံၩ့အ့ၬ. 4 မွဲလါနၫ့ဘိၩ, ပအီၪက့ၪဖျီၪပၥၭ လၧပမွဲ ယွၩအခ့ၫအၡၩ လၧဆၧထီးအလူၬ အဖၧၩ့, လၧဆၧအွံၪၥၭဆၧၫ့ အၪအၪ, လၧဆၧခိဆၧဝီၩ အဖၧၩ့, လၧဆၧၡၪ့ဆၧနၭ အဖၧၩ့, လၧဆၧကၪဆၧဂဲၩ အဖၧၩ့, 5 လၧဆၧဒိၪဆၧထး အဖၧၩ့, လၧပဘၪထီၫ့ဖၧၩ့, လၧဆၧတုၩ့ထၪ့တုၩ့လၩ့ အဖၧၩ့, လၧဆၧဖံၭဆၧမၩ အဖၧၩ့, လၧဆၧမံၫခိၭအီၪၥၫ့ အဖၧၩ့; လၧဆၧဒုၪဆၧအၪ့ဆၧအီၩ အဖၧၩ့, 6 လၧဆၧဆံၫ့ဎံၪ အဖၧၩ့, လၧဆၧၥ့ၪယၫ အဖၧၩ့, လၧဆၧအွံၪၥၭဆၧၩ့ ယံၬယံၬ အဖၧၩ့, လၧမၩဂ့ၩဆၧ အဖၧၩ့, လၧၥၭမုဆံၫ့ဎံၪ အဖၧၩ့, လၧဆၧအဲၪဆၧကွံၩ လၩ့ထံးလၩ့ဆ့ၭ အဖၧၩ့, 7 လၧဆၧမွဲဆၧတီၩ အလူအထၫ အဖၧၩ့, လၧယွၩအစီၩ့အမၩ့ အဖၧၩ့, လၧဆၧတီၩဆၧလီၩ့ အစူၪဝဲၩ အီၪဝ့ၫ လၧအစူၪစ့ၪ ဒဲအစူၪထွ့ၪ, 8 လၧပဘၪ ဆၧလၩဆၧဖၩ့, ဒဲလၧပဘၪ ဆၧကြၩ့ထမး, ဒဲလၧပဘၪ ဆၧဂၧၫ့ထၪ့ၥၩလၩ့ လၧအအၧၩ့, ဒဲလၧပဘၪ ဆၧဂၧၫ့ထၪ့ၥၩလၩ့ လၧအဂ့ၩ, ဘဲၫ ၦအၪ့လီၫဆၧ အၥိၭ လါနၫ့ဘိၩ, မွဲၦအတီၩ, 9 ဘဲၫ ၦလၧအဂူၫဂၩ လၥ့ၪယၫဘၪဝ့ၫ အၥိၭ, မွဲလါနၫ့ဘိၩ, မွဲၦလၧဆၧၥ့ၪယၫဝ့ၫ လၩ့ထံးလၩ့ဆ့ၭ; ဘဲၫၦအဘၪ ၥံၫ အၥိၭ, ယိခွါ, ပမၧၫ့, ဘဲၫၦလၧအဘၪ ဆၧအၪ့ၥီၪ့ဝ့ၫ အၥိၭ, မွဲလါနၫ့ဘိၩ, ဆၧလမၩၥံၫဘၪပၧၩ, 10 ဘဲၫ ၦလၧအၥၭအုၭဆၧ အၥိၭ လါနၫ့ဘိၩ, ပၥၭထိၬ လထံၪဎးလဘီၩ့ဎး; ဘဲၫၦၡၪ့ဖိၪၦယၬဖိၪ အၥိၭ လါနၫ့ဘိၩ; ပဒုၭထူၭဒုၭလၧၫ့ ၦအၪဂၩ; ဘဲၫၦလၧအဆၧ လအီၪဘၪ နးမံၩ့ အၥိၭ လါနၫ့ဘိၩ, ပအီၪ လၧဆၧထီးအလူၬလီၫ. 11 ၦကီရံၫ့ဖိၪၥံၪဧ့ ပနိၭ အီၪအၩ့ထၪ့အၥၭ လၧနၥံၪ အကၠီၩ့ ပၥၭလဲထၪ့ဝ့ၫလီၫ. 12 လမွဲဘၪ နၥံၪဘၪ ဆၧမၩအံၪ့လၩ့ ဆံၭလၩ့ နၥံၪ လၧပဖၧၩ့; အ့ၪမွဲ နၥံၪ အံၪ့လၩ့ ဆံၭလၩ့ လၧနၥံၪ အဆၧအဲၪဆၧကွံၩဒၪဝ့ၫ အဖၧၩ့လီၫ. 13 မၩလဲထၪ့ နၥံၪအၥၭဆ့ လၧဆၧဖ့ၪဆၧၫ့ လၧဆၧနီၪ အကၠီၩ့ဘီၪ, (ယလီၩဘၪဆၧ ဘဲၫလၧယဖိၪၥံၪ အၥိၭ လီၫ.) 14 ထီးယိၭ နိၪယိၭဘီၩ့ ဖၨၪထံဖၨၪထီၫ လၧၦလၧအလနဲၩဘၪဆၧလဖၪ လဂ့ၩ; အဂဲးဘဲၫယီၩ ဆၧတီၩဆၧလီၩ့ ဘၪဆဲၫ့ လၧဆၧလတီၩလလီၩ့ဘၪ ဘဲၫၥ့ၪလဲၪ. ဆၧဖၩ့နီၪ မွဲအဖံၭၥိၭလိၬအၥၭ လၧဆၧခံၭ ဘဲၫၥ့ၪလဲၪ. 15 ဎရံၬ ဘၪလိၬအိၭလိၬ လၧဘၫအလၭ ဘဲၫၥ့ၪလဲၪ. ၦလၧအနဲၩထဲၩ့ဆၧ, မွဲအန့ဘၪဎုၬ အလး လၧၦလၧအလနဲၩဘၪ လၧဆၧနီၪလမံၩ့လဲၪ. 16 ယွၩအဆၧလုအဂံၪ့ ဒဲဆၧဂၩ့လဖၪနီၪ မွဲအဘၪလိၬအိၭလိၬအၥၭ လၧဆၧနီၪလမံၩ့လဲၪ, အဂဲးဘဲၫယီၩ ပဝ့ၫဒၪ ပမွဲ ဆၧမၧၫ့ယွၩ အဆၧလုဂံၪ့, ဘဲၫယွၩ စံၭဝဲၩဝ့ၫ အၥိၭ, လၧယမိအီၪ လၧအဝ့ၫၥံၪ အဖၧၩ့ တၭ, ယမိလ့ၩဆၧထဲၩ့ဆၧ လၧအကျၩ နီၪ, ယမိကဲၪထၪ့ယဝ့ၫ လၧအဝ့ၫၥံၪ အယွၩ, အဝ့ၫၥံၪ မိကဲၪထၪ့ လၧယၡၩ လီၫ. 17 မၩအၥၭ ဘဲၫနီၪတၭ, စဲၪ့ထၪ့ခွံၬ လၧအဝ့ၫၥံၪ အကျၩ, ကဆါ စံၭဝ့ၫဒၪ, အီၪလစီၪ့ဒၪ တၭ, ထိၭဘၪ ဆၧလၧအလဆံၫ့ဘၪ နးမံၩ့ လဂ့ၩ တၭ, ယမိထိးဆၧၫ့ နၥံၪ, 18 ယမိကဲၪထၪ့ ယဝ့ၫ လၧနၥံၪအဖါ တၭ, နၥံၪမိကဲၪထၪ့ နၥံၪဝ့ၫ လၧယဖိၪမုၪၥံၪ, ဒဲယဖိၪခွၫၥံၪ, ကဆါ လၧအၥ့ၪဆၧလူၬ စံၭဝ့ၫဒၪ.

၂ ကီရံၫ့ 2 Corinthians 7

1 မၩအၥၭဘဲၫနီၪတၭ, ၥၭဘီၩ့ၥံၪဧ့, ပအီၪ လၧဆၧစံၭဝဲၩလဖၪယီၩတၭ, မွဲပၥူၫဝၭဆံၫ့ခွံၬပၥၭ လၧကယဲ ဆၧအကံၪအမူၭ ဘၪဆဲၫ့ လၧပဖံၭပယၪ, ဒဲပၥုၪ့ပၥၭ ထီးအလူၬ ဆ့, လၧဆၧၥၭမဲၪယွၩ အဖၧၩ့နီၪ, မွဲပမၩ လၧၫ့ထၪ့ဎွ့ၩထၪ့ ဆၧဆံၫ့ဎံၪဆံၭ. 2 ထိးဆၧၫ့ ပၧၩဆံၭ; ပလမၩဘၪ ၦၡၩ လၧဆၧလတီၩလလီၩ့ဘၪ နးဂၩ, ပလမၩအၧၩ့ဘၪ ၦၡၩ နးဂၩ, ပလအၪ့ဘျံၭအၪ့ဘျၪဘၪ ၦၡၩအဆၧ နးဂၩတၭ, 3 ယစံၭ ဆၧယီၩ ဘဲၫၥိၭ ယမိစ့ၩရၫ့စၪ နၥံၪ လမွဲဘၪ; အဂဲးဘဲၫယီၩ ယစံၭဝဲၩယူၭ လၧပၥၭ အီၪလၧပမိၥံၫဎုၬ ဒဲမၧၫ့ဎုၬ လၧနၥံၪ လီၫ. 4 ယနဲၩ နၥံၪဖၭဒိၪတၭ, ယအီၪက့ၪဖိၫလိၫယၥၭ လၧနၥံၪ အကၠီၩ့ ဒိၪမၬ, ယလၧၫ့ထၪ့ဎွ့ၩထၪ့ လၧဆၧၡူၪဆၧမုၬဎွ့ၩ ယဖၧၩ့, ယၥၭထိၬ အၪအၪလ့ၬ လၧပဆၧနၭဆၧၡၪ့ ထီးအလူၬ အဖၧၩ့လီၫ. 5 အဂဲးဘဲၫယီၩ လၧပဂဲၫထီၩ့ လၧမၫစဒိနအၫ အဖၧၩ့, ပဖံၭပယၪ လမုၬဘၪ နးဆံၭတၭ, မွဲပဘၪ ဆၧၡၪ့ဆၧနၭ ဝၬဖီၩ့ပၧၩ, လၧခီၫ့လခီၫ ဒုၭဆၧယၩဆၧ အီၪဝ့ၫ, လၧအဖၧၩ့လခီၫ ဆၧၥၭမဲၪ အီၪဝ့ၫလီၫ. 6 မွဲလါနၫ့ဘိၩ, ယွၩ လၧအမၩမုၬထၪ့ထဲၩ့ ၦၡၩ လၧအဘၪ ဆၧဆၪ့လၩ့အၥၭလဖၪနီၪ, မၩမုၬထၪ့ထဲၩ့ပၧၩ လၧစတဲတၧၭ ဂဲၫဝ့ၫ အဂဲး လီၫ. 7 လမွဲန့ၫ လၧအဂဲၫဝ့ၫနီၪဆ့ဘၪ, မွဲလၧဆၧမၩမုၬဝ့ၫ လၧအဘၪ ဆၧမၩမုၬဝ့ၫ လၧနၥံၪ အဂဲးဆ့, ထီးအလီၩဘၪပၧၩ လၧနၥံၪအၥၭဆီၪ့ ဒဲၥၭအုၭဆၧ အဂဲး, နၥံၪအၥၭ ဂဲၩလိၬ လၧယဂး; မၩအၥၭဘဲၫနီၪတၭ, ယၥၭထိၬ ဒိၪနဲၪ့ အနီၪဒံၭလီၫ. 8 အဂဲးဘဲၫယီၩ ယမၩအုၭထၪ့ နၥံၪအၥၭ လၧယလံၬဖ့ၪယူ လါနၫ့ဘိၩ ယနီၫ့ယါလၩ့ထဲၩ့ယူၭယၥၭ လါနၫ့ဘိၩ, ယလနီၫ့ယါလၩ့ထဲၩ့လၧၩ့ဘၪ ယၥၭ, အဂဲးဘဲၫယီၩ ယဒၪဘၪ လၧလံၬ ယဖ့ၪယူနီၪ မၩအုၭထၪ့ နၥံၪအၥၭ လါနၫ့ဘိၩ, မွဲမီခိၬ လီၫ. 9 မွဲနၥံၪ ဘၪ ဆၧမၩအုၭထၪ့ နၥံၪအၥၭ လါနၫ့, ယလၥၭထိၬဘၪ လၧဆၧနီၪ အဂဲး ဘိၩ့နဲၪ့ယီၩ, မွဲလၧနၥံၪ ၥၭအုၭဆၧ ထီးဆၧနီၫ့ယါလၩ့ထဲၩ့ နၥံၪအၥၭ အဂဲး လီၫ. အဂဲးဘဲၫယီၩ ဘဲၫၥိၭ နၥံၪ ထီးဘၪ ဆၧဆံၭလၩ့ၡၩလၩ့ လၧပကၠီၩ့ လဂ့ၩတၭ, နၥံၪ ၥၭအုၭ ဆၧဘၪဆဲၫ့ လၧယွၩလီၫ. 10 အဂဲးဘဲၫယီၩ ဆၧၥၭအုၭ လၧအဘၪဆဲၫ့ လၧယွၩနီၪ, မၩအီၪထၪ့ ဆၧနီၫ့ယါလၩ့ လၧအဘၪဆဲၫ့ လၧဆၧထိးထဲၩ့တၩ့ထဲၩ့ လၧဆၧနီၫ့ယါလၩ့ထဲၩ့ အလးလအီၪဘၪ; အ့ၪမွဲ ဆၧၥၭအုၭ ဘၪဆဲၫ့ လၧဂၪ့ခိၪနီၪ မၩအီၪထၪ့ ဆၧၥံၫလီၫ. 11 အဂဲးဘဲၫယီၩ, ယိခွါ, လၧဆၧနီၪလမံၩ့ လၧနၥံၪ ၥၭအုၭ ဆၧဘၪဆဲၫ့ လၧယွၩနီၪ, မွဲအအၪ့မၧၫ့ နၥံၪ အၪ့ဂူၬမၩ ဆၧဆီၪ့နီၪ ဆံၭအၪလဲၪ; မွဲယူၭ, ဆၧချဲၩ့ဖီၩ့ဖျ့ၭ ဆံၭအၪလဲၪ; မွဲယူၭ, ဆၧၥုၪ့ထၪ့ၥၭဂဲၫ့ ဆံၭအၪလဲၪ, မွဲယူၭ, ဆၧၥၭမဲၪၥၭဖျဲၩ့ ဆံၭအၪလဲၪ; မွဲယူၭ, ဆိၫ့မုလါ ဆၧဆီၪ့ ဆံၭအၪလဲၪ; မွဲယူၭ, ၥၭဂဲၩလိၬ ဆံၭအၪလဲၪ; မွဲယူၭ, ဆၧဖ့ၪဆၧၫ့ ဆၧဒဲၩဘၭ, မွဲအအီၪ ဆံၭအၪလဲၪ; လၧဆၧထီးအလူၬ အဖၧၩ့ နၥံၪ အီၪက့ၪဖျီၪယူၭ နၥံၪအၥၭ လၧနၥံၪမွဲ အဆံၫ့ လၧဆၧယီၩ အဂဲးယူၭ လီၫ. 12 မွဲဘဲၫနီၪတၭ, ယကွ့ၭန့ယူၭ နၥံၪအလံၬ, မွဲလၧၦမၩ ဆၧလတီၩလလီၩ့ဘၪ အကၠီၩ့နီၪ မွဲအ့ၬ. မွဲလၧၦထိးဆၧမၩဝ့ၫ လၧဆၧလတီၩလလီၩ့ဘၪ အကၠီၩ့နီၪ မွဲဆ့အ့ၬ. မွဲဘဲၫၥိၭ ပဆၧယိထဲၩ့ခွါထဲၩ့ လၧနၥံၪ အဂး, မိဖျီၪထၪ့ လၧနၥံၪ ဒဲလၧယွၩ အမ့ၬယၫလီၫ. 13 မၩအၥၭဘဲၫနီၪတၭ, ပဘၪ ဆၧမၩမုၬထၪ့ထဲၩ့ပၧၩ လၧနၥံၪ အဆၧမၩမုၬထၪ့ထဲၩ့ အကၠီၩ့ လီၫ. ပၥၭထိၬပဝ့ၫ လၧစတဲတၧၭ အၥၭထိၬဆၧ အကၠီၩ့ အၪအၪလ့ၬ ဒိၪနဲၪ့ အနီၪဒံၭလီၫ. အဂဲးဘဲၫယီၩ အဝ့ၫဒၪ အၥၭမုၬထၪ့ဝ့ၫ လၧနၥံၪ ကိၭဂၩဒ့ၭ အကၠီၩ့လီၫ. 14 အဂဲးဘဲၫယီၩ လၧအဝ့ၫနီၪ အမ့ၬယၫ, ယ အ့ၪအီၪက့ၪဖိၫလိၫယၥၭ လၧနၥံၪ အဂဲးအကၠီၪ့ လမံၩ့မံၩ့တၭ, ယမ့ၬလမဲဘၪ, မွဲဘဲၫပလီၩဘၪနၥံၪ တီၩတီၩလီၩ့လီၩ့ အၥိၭ, ဘဲၫနီၪအၥိၭ ဒၪလ့ၬ, ပအီၪက့ၪဖိၫလိၫပၥၭ လၧစတဲတၧၭ အမ့ၬယၫ မွဲဆၧတီၩဆၧလီၩ့ဆ့လီၫ. 15 အဝ့ၫဒၪနီၪ နၪ့ထၪ့ထဲၩ့ လၧနၥံၪ ခိၭနၪဆၧ ကိၭအဂၩဒ့ၭတၭ, နၥံၪ ထိးဆၧၫ့ အဝ့ၫ လၧဆၧၥၭမဲၪ ဒဲဆၧဝၭထိၬ တၭ, မွဲအအဲၪနၥံၪကွံၩ နၥံၪ လၧအၥုၪ့ခံအၥၭလဲၫ အၪမၬ; 16 မၩအၥၭဘဲၫနီၪတၭ, ယၥၭထိၬ လၧယနဲၩ နၥံၪ လၧဆၧထီးအလူၬ အကၠီၩ့ လီၫ.

1 ထၧၫ့ဖုဝဲၥံၪဧ့, ပဒုၭၥ့ၪယၫ နၥံၪ လၧယွၩအခိးအတၩ လၧအဘၪ ဆၧအီၪကီၪ့ လၧမၫစဒိနအၫ အဖၧၩ့လဖၪနီၪလီၫ. 2 အဝ့ၫၥံၪ ဘၪ ဆၧကျဲၩ့ဖစီၩ့ လၧဆၧၡၪ့ဆၧနၭ အဘိၩ့ဘၭနီၪ, အဆၧၥၭထိၬ အၪတၭ, မွဲအဆၧၡၪ့ယိၬ လါနၫ့ နီၪ, မၩဘိၪ့ဆၧ လၧအအၪ လၧၫ့လၧၫ့ဎွ့ၩဎွ့ၩ လီၫ. 3 အဂဲးဘဲၫယီၩ ယထိးယၥၭ လၧဆၧမိမၩဘၪအၥၭ ထီးအၥ့ၪနီၪ လကၭလၧၩ့, အၥၭ အီၪ အၪနဲၪ့အၥ့ၪ ဒံၭလီၫ. 4 မွဲအအၪ့ကံၩ့အၪ့ယၫပၧၩ အၪအၪလ့ၬ ဘဲၫၥိၭ ပမိမၩန့ ဆၧဖ့ၪလၫ့ ဒဲဆၧမၩ ဘၪဆဲၫ့ လၧဆၧမၩဆၧၩ့ ၦဆံၫ့ဎံၪလဖၪလီၫ. 5 လမၩဘၪဝ့ၫ ဘဲၫၦဆီၫ့မီၪ့ဆၧ အၥိၭ မွဲအဝ့ၫၥံၪ ဖ့ၪလၫ့ဆိၫ အၥၭဒၪဝ့ၫ လၧကဆါ, ဒဲလၧပၧၩ ထီးဒၪ ယွၩအၥၭလီၫ. 6 အနီၪတၭ ပအၪ့ကံၩ့အၪ့ယၫ စတဲတၧၭ ဘဲၫၥိၭ အမိမၩဎွ့ၩထၪ့ ဆၧအခိးအတၩ ဘဲၫနီၪ လၧနၥံၪ အကျၩ ဘဲၫလၧမၩထၪ့ၥၫ့ အၥၭ အၥိၭနီၪလီၫ. 7 မၩအၥၭဘဲၫနီၪတၭ, ဘဲၫနၥံၪအဆၧ လမံၩ့လါလါ အီၪဝ့ၫ အၪအၪလ့ၬ အၥိၭနီၪ, ဆၧနဲၩ ဒဲဆၧချဲၩ့, ဒဲဆၧၥ့ၪယၫ, ဒဲဆၧဂဲၩလိၬ ထီးအလူၬ, ဒဲနၥံၪ အဲၪပၧၩကွံၩပၧၩတၭ, မၩအၪထၪ့ ဆၧအခိးအတၩ လမံၩ့ယီၩဆ့ဆံၭ. 8 ယလီၩဘၪ နၥံၪ လမွဲဘၪ လၧဆၧမၪလူၬ, မွဲလၧၦဂူၫဂၩ အၪ့ဂူၬ မၩဆၧ အကၠီၩ့, ဒဲလၧနၥံၪ အဲၪဆၧကွံၩဆၧ မွဲဆၧလၩ့ထံးလၩ့ဆ့ၭ နီၪ, ဘဲၫၥိၭ အမိဖျီၪထၪ့လီၫ. 9 အဂဲးဘဲၫယီၩ နၥံၪ ၥ့ၪယၫ ပကဆါ ယ့ၫၡူၬဎရံၬ အခိးအတၩ လၧအလၧၫ့အဎွ့ၩဝ့ၫ လါနၫ့ဘိၩ, မွဲအကဲၪထၪ့ လၧအၡၪ့အယၬ လၧနၥံၪ အကၠီၩ့ ဘဲၫၥိၭ နၥံၪ မိလၧၫ့ထၪ့ဎွ့ၩထၪ့ လၧအဝ့ၫဒၪ အဆၧၡၪ့ဆၧယၬ အကၠီၩ့ လီၫ. 10 ဆၧလၧယဆီၫ့မီၪ့ လမံၩ့ယီၩ အဂဲး ယစံၭယဝ့ၫ, ကြၨၭလၧနၥံၪ အဂး, အဂဲးဘဲၫယီၩ နၥံၪ မၩၥၫ့ဆၧ လၧဂူၫဂၩၥံၪ လချုၭ မၩဒံၭဘၪတၭ နၥံၪ မၩဆၧနီၪ လကၭလၧၩ့, နၥံၪအၥၭ အီၪလၧမၪ့ဂၩလနံၪ့နီၪလီၫ. 11 မၩအၥၭဘဲၫနီၪတၭ, မၩဆၧနီၪ မၩ ထီးအလူၬ ဘိၩ့နဲၪ့ယီၩ ဆံၭ. ဘဲၫနၥံၪအၥၭ အီၪထၪ့ဒၪဆၧ အၥိၭနီၪ, လၥ့ၪ ထီးဒၪနၥံၪၥ့ၪတၭ, မၩ ဆၧထီးအလူၬဆံၭ. 12 အဂဲးဘဲၫယီၩ ၦၥၭ အ့ၪအီၪ, ဆၧထိးဆၧၫ့ဝ့ၫ ဘဲၫအဆၧအီၪဝ့ၫ အၥိၭ, လမွဲဘၪ ဘဲၫအဆၧ လအီၪဘၪဝ့ၫ အၥိၭနီၪ, 13 အဂဲးဘဲၫယီၩ ဘဲၫၥိၭ ၦဂူၫဂၩ မိဘၪ ဆၧယီၫတၭ, နၥံၪ မိဘၪ ဆၧကၪ, ဘၪယၥၭအ့ၬ. 14 မွဲဘဲၫၥိၭ ဆၧမိအီၪ မီၪ့ဎီၩ့လိၬအၥၭ, ဘိၩ့နဲၪ့ယီၩ နၥံၪ အဆၧအၪ မိမၩဆၧၩ့ အဝ့ၫၥံၪ အဆၧၡၪ့ဆၧယၬ ဘဲၫၥိၭ အဝ့ၫၥံၪ အဆၧအၪ မိမၩဆၧၩ့ နၥံၪ အဆၧၡၪ့ဆၧယၬဆ့တၭ, ဆၧမိအီၪ မီၪ့ဎီၩ့လိၬအၥၭလီၫ. 15 ဘဲၫဆၧကွ့ၭအၥၭ အၥိၭ, ၦလၧအအၪ့ထုၫ့ ဆၧအၪနီၪ အဆၧ လအီၪဘျဲၪဘၪ, ၦလၧအအၪ့ထုၫ့ ဆၧၡၩနီၪ အဆၧ အၪယူၭဝ့ၫယူၭ. 16 မွဲလါနၫ့ဘိၩ, မွဲပစံၭထၪ့အၪ့အူၭ ယွၩအခိးအတၩ လၧအဖ့ၪလၫ့ စတဲတၧၭအၥၭ အၪ့ဂူၬ မၩဆၧ လၧနၥံၪ အဂးဆံၭ. 17 အဂဲးဘဲၫယီၩ မွဲအထိးဆၧၫ့ဆၧ ပဂၨၪထၪ့ဝ့ၫတၭ, အၥၭ အီၪဝဲၩဝ့ၫ အၪနဲၪ့ အနီၪဒံၭတၭ, လ့ၩဒၪအဆၧ လၧနၥံၪအအီၪလီၫ. 18 ၦလၧအဘၪ ဆၧစံၭထၪ့အၪ့အူၭဝ့ၫ လၧဆၧၥၭထိၬအပရၧၫ့ အဖၧၩ့ လၧဆၧအီၪကီၪ့ ထီးအလူၬ အကျၩ ထၧၫ့ဖုဝဲ လဂၩ, ပအၪ့မၧၫ့လၩ့ လၧအဝ့ၫနီၪ အၥိၭ လီၫ. 19 မွဲန့ၫနီၪ လကၭလၧၩ့, မွဲၦလၧဆၧအီၪကီၪ့လဖၪ ရွံန့ဝ့ၫဆ့ ဘဲၫၥိၭ အမိလ့ၩ လၧပၥိၭတၭ, ဆိၬဆၧဖ့ၪလၫ့ယီၩ လၧပမိဒုၭအၪ့နၩ့ဖၭ ဘဲၫၥိၭ မိမၩလၩဖၩ့ ကဆါ ဒဲပဆၧကျ့ၭစၨၭ အဂဲးဆ့ လီၫ. 20 ဘဲၫၥိၭ ၦၡၩ ထီးအီၪက့ၪ ဆၧမၪ လၧပလီၩ့ လၧပမၩဆၧယီၩ အဂဲး လဂ့ၩတၭ, ပထီးလၩ့ပၥၭလီၫ. 21 ပတဲၩ့ဝဲၩဆၧ လၧအကြၨၭ လမွဲဘၪန့ၫ ကဆါ အမ့ၬယၫ တၭ, မွဲလၧၦၡၩ အမ့ၬယၫဆ့လီၫ. 22 ပထၧၫ့ဖုဝဲ လၧပဒၪန့ဝ့ၫ လၧဆၧအၪမံၩ့အၪဘျၩ့ အဖၧၩ့ လၧအမွဲ ၦလၧအအၪ့ဂူၬ မၩဆၧဆီၪ့ လဂၩ, ပအၪ့မၧၫ့လၩ့ လၧအဝ့ၫၥံၪ အၥိၭတၭ, ဘိၩ့နဲၪ့ယီၩ မွဲ အနဲၩ နၥံၪ လၧအအၪတၭ, မိအၪ့ဂူၬ မၩဆၧ အၪနဲၪ့ အနီၪဒံၭလီၫ. 23 ဆၧလၧစတဲတၧၭ အဂဲးနီၪ, မွဲယၥိၭ, လၧဆၧဘၪဆဲၫ့ လၧနၥံၪမွဲ ၦမၩဎုၬဆၧ လၧနၥံၪ အၥိၭ; ပထၧၫ့ဖုဝဲၥံၪ အဂဲးနီၪ, အဝ့ၫၥံၪမွဲ ဆၧအီၪကီၪ့လဖၪ အဆၧအၪ့မၧၫ့ဖိၪ, ဒဲဎရံၬ အဆၧလၩဆၧဖၩ့လီၫ. 24 မၩအၥၭဘဲၫနီၪတၭ, လၧအဝ့ၫၥံၪ အမ့ၬယၫ ဒဲလၧဆၧအီၪကီၪ့လဖၪ အမ့ၬယၫနီၪ, နဲၪဖျီၪ နၥံၪ အဆၧအဲၪဆၧကွံၩ အဂဲးအကၠီၪ့, ဒဲပအီၪက့ၪဖိၫလိၫပၥၭ လၧနၥံၪအကၠီၩ့ အဂဲးအကၠီၪ့ နီၪဆံၭ.

1 အဂဲးဘဲၫယီၩ ဆၧမၩဆၧၩ့ ၦဆံၫ့ဎံၪလဖၪ အဂဲးနီၪ, ယကွ့ၭန့ နၥံၪ အလးအီၪအ့ၬ. 2 အဂဲးဘဲၫယီၩ ယၥ့ၪယၫ လၧနၥံၪအၥၭ အီၪဝဲၩယူၭတၭ, ယအီၪက့ၪဖိၫလိၫ ယၥၭ လၧနၥံၪ အကၠီၩ့ လၧၦမၫစဒိနအၫဖိၪ အမ့ၬယၫ, အဂဲးဘဲၫယီၩ ၦအခ့ယၫဖိၪလဖၪ အီၪတဲၩ့ဝဲၩယူၭ အၥၭ လနံၪ့ယူၭတၭ, နၥံၪအၥၭ အၪ့ဂူၬ မၩဆၧနီၪ, ထိၪဂဲၩယူၭ ၦအၪဂၩယူၭလီၫ. 3 မွဲလါနၫ့ဘိၩ, ဘဲၫၥိၭ နၥံၪ မိအီၪတဲၩ့ဝဲၩ နၥံၪအၥၭ ဘဲၫယစံၭဆၧ အၥိၭ, ဘဲၫၥိၭ ယအီၪက့ၪဖိၫလိၫယၥၭ လၧနၥံၪ အဂဲးနီၪ, ထီးကဲၪ ဆၧပျီၩပျီၩ လဂ့ၩတၭ, ယအၪ့မၧၫ့လၩ့ယူၭ ထၧၫ့ဖုဝဲလဖၪနီၪလီၫ. 4 ဘၪလဘၪ, ၦမၫစဒိနအၫဖိၪလဖၪ အ့ၪလ့ၩ လၧယၥိၭ လၧနၥံၪအအီၪနီၪ မိဒၪဝ့ၫ လၧနၥံၪ လအီၪတဲၩ့ဝဲၩဘၪ နၥံၪအၥၭ ဘၪခိၬတၭ, (နၥံၪဝ့ၫဒၪ ပစံၭ အ့ၬ,) ပဝ့ၫဒၪယီၩ ပမ့ၬမိမဲ လၧပအီၪက့ၪဖိၫလိၫပၥၭ လၧဆၧယီၩ အကၠီၩ့ လီၫ. 5 မၩအၥၭဘဲၫနီၪတၭ, ယဆီၫ့မီၪ့ လၧအလးအီၪ လၧယမိပဂၨၪထၪ့ ထၧၫ့ဖုဝဲလဖၪ အခဲၫ့, ဘဲၫၥိၭ အမိလ့ၩ လၧနၥံၪ အအီၪတဲၩ့ဝဲၩ, နၥံၪ အဆၧဖ့ၪလၫ့ယီၫ လၧဆၧစံၭဝဲၩ လၧအဂဲး, ဘဲၫၥိၭ အမိအီၪတဲၩ့ဝဲၩအၥၭ ဘဲၫဆၧဖ့ၪလၫ့ယီၫ အၥိၭနီၪ, မွဲဘဲၫဆၧလီၫ့ကီၩ့ ဆၧအၥိၭနီၪအ့ၬ. 6 ယစံၭ ဆၧလထံၪယီၩ, ၦလၧအဎွံၪ ဆၧၡၩနီၪ မိကူၭဘၪ ဆၧၡၩဆ့တၭ, ၦလၧအဎွံၪ ဆၧအၪနီၪ မိကူၭဘၪ ဆၧအၪဆ့လီၫ. 7 ၦလဂၩဘၪလဂၩ ဘဲၫအကိၪ့ဝဲၩဝ့ၫ လၧအၥၭခံဖၧၩ့ အၥိၭနီၪ, မွဲအဖ့ၪလၫ့ဆၧ ဆုၬဆုၬ ဆံၭ; မွဲလၧအလီၫ့ကီၩ့ဆၧ လၧအဘၪဖ့ၪလၫ့ဆၧနီၪ မွဲအ့ၬ. အဂဲးဘဲၫယီၩ ယွၩ အဲၪ ၦလၧအဖ့ၪလၫ့ ဆၧယီၫ လီၫ. 8 ယွၩ မၩလၧၫ့ထၪ့ဎွ့ၩထၪ့ ကယဲ ဆၧအခိးအတၩ လၧနၥံၪအဖၧၩ့ ၥ့ၪ; မွဲဘဲၫၥိၭ နၥံၪ အဆၧ လမံၩ့လါလါ လၧဆၧထီးအလူၬ အဖၧၩ့, မိလၧၫ့ထၪ့ဎွ့ၩထၪ့ လထံၪဎးတၭ, ဘဲၫနၥံၪ မိလၧၫ့ထၪ့ဎွ့ၩထၪ့ လၧဆၧမၩဂ့ၩ ကိၭမံၩ့ဒ့ၭ အၥိၭလီၫ. 9 (ဘဲၫဆၧကွ့ၭအၥၭ အၥိၭ, အဝ့ၫဒၪ ဎွံၪယူၭ ဆၧယူၭ, ဒဲဖ့ၪလၫ့ယူၭ ဆၧလၧၦၡၪ့ဖိၪယၬဖိၪယူၭ, အဆၧတီၩဆၧလီၩ့ မိအီၪဂုးခၧၫ့ လၩ့ဆိၩလၩ့ကၠၪလီၫ.) 10 ၦလၧအဖ့ၪလၫ့ ဆၧချံၫ လၧၦဎွံၪဆၧ အဂးနီၪ ဒဲဆၧအၪ့ဆၧအီၩ လၧၦအၪ့ဆၧအီၩဆၧ အဂး လဂၩနီၪ မွဲ အမိမၩအၪထၪ့ ဆၧချံၫ လၧနၥံၪဎွံၪဝ့ၫနီၪ, ဒဲမၩအၪထၪ့ နၥံၪ အဆၧတီၩဆၧလီၩ့ အဆၧၥၪနီၪလီၫ. 11 နၥံၪ အဆၧလၧၫ့ထၪ့ဎွ့ၩထၪ့ လၧဆၧဖ့ၪလၫ့ယီၫ ထီးအလူၬ အဖၧၩ့တၭ, ၦလၧအန့ဘၪဝ့ၫ လၧပစူၪဖၧၩ့လဖၪနီၪ, မွဲအမိစံၭထၪ့အၪ့အူၭ ယွၩ လီၫ. 12 အဂဲးဘဲၫယီၩ ဆၧမၩယီၩ လမွဲဘၪ အမၩဆၧၩ့ ၦဆံၫ့ဎံၪ အဆၧၡၪ့ဆၧယၬ လကၭလၧၩ့, မွဲအစံၭထၪ့အၪ့အူၭ ယွၩအခိးအတၩ လၧၦအၪဂၩနီၪ အၪထၪ့ဝ့ၫဆ့ လီၫ. 13 လၧဆၧမၩဆၧၩ့ယီၩ ဖျီၪထၪ့ အကၠီၩ့နီၪ, ၦမိစံၭထၪ့အၪ့အူၭ ယွၩ လၧနၥံၪခိၭနၪဆၧ ဘၪဆဲၫ့ လၧနၥံၪ အုၩ့လၩ့ ဎရံၬ အဆၧၥၭထိၬအပရၧၫ့ အကၠီၩ့, ဒဲနၥံၪ ဖ့ၪလၫ့ ဆၧယီၫ လၧအဝ့ၫၥံၪ အဂး, ဒဲလၧၦကိၭဂၩဒ့ၭ အဂးဆ့လီၫ. 14 မွဲယွၩအခိးအတၩဖၭဒိၪ အီၪလၧနၥံၪ အလီၩ့ အကၠီၩ့ ၦလၧအအဲၪ နၥံၪဖၭဒိၪလဖၪ မိဘၩဆိၪဖၪန့ နၥံၪ အဂးလီၫ. 15 မွဲၦစံၭထၪ့အၪ့အူၭ ယွၩ လၧအဆၧဖ့ၪလၫ့ လၧပလီၩလၥ့ၪဘၪ လမံၩ့နီၪ အကၠီၩ့ဆံၭ.

1 ဘိၩ့နဲၪ့ယီၩ, ယၧၩ, စပီလူၫ, ယနၫ့ဆါဒၪ ယဝ့ၫယီၩ, ယအၪ့ကံၩ့အၪ့ယၫ နၥံၪ လၧဎရံၬ အၥုၪ့ဆၧၩ့ အၥၭဆၧၩ့, ဒဲအစူၪလဆီၪ့ဘၪ အကၠီၩ့လီၫ. လၧယအီၪ လၧနၥံၪအကျၩနီၪ, ယဆၪ့လၩ့ ယၥၭ, အ့ၪမွဲ လၧယအီၪ လစီၪ့ဒၪနီၪ, ယအီၪက့ၪဒူၩယၥၭ လၧနၥံၪအဂးလီၫ. 2 မွဲလါနၫ့ဘိၩ, ယအၪ့ကံၩ့အၪ့ယၫ နၥံၪ ဘဲၫၥိၭ, ထီးယ အ့ၪလ့ၩအီၪ လၧနၥံၪ အၥိၭတၭ, ယအီၪက့ၪဒူၩယၥၭ, ဘဲၫယဆီၫ့မီၪ့ ယမိအီၪက့ၪဒူၩယၥၭ, ထၫ့ဒုၪဒၩ ၦလနၩ့နၩ့, လၧအအီၪက့ၫပၧၩ ဘဲၫၦလၧအလ့ၩဆၧ ထီးဒၪ ဆၧဖံၭဆၧယၪ အၥိၭနီၪ, အလးထီးအီၪလဂ့ၩလီၫ. 3 အဂဲးဘဲၫယီၩ ပလ့ၩဆၧ လၧဆၧဖံၭဆၧယၪ အဖၧၩ့ လါနၫ့တၭ, ပဒုၭဆၧယၩဆၧ လၧအဖိၬ ဆၧဖံၭဆၧယၪ အခဲၫ့ အ့ၬ. 4 အဂဲးဘဲၫယီၩ ပဒုၭဆၧအစူၪဝဲၩလဖၪနီၪ လဘၪဆဲၫ့ဘၪ လၧဆၧဖံၭဆၧယၪတၭ, မွဲဆၧစီၩ့ဆၧမၩ့ လၧယွၩ အဖၧၩ့, ထီးအမၩလၩ့ဎီး ထိၬလဖၪ ၥ့ၪ လီၫ. 5 ခွံၬလၩ့ခွံၬဝ့ၫ ဆၧကိၪ့ထၪ့ဖၭလၩ့လဖၪ, ဒဲကယဲ ဆၧထၪ့ထီၫ လၧအအီၪက့ၪထၪ့ထီၫအၥၭ လၧဆၧၥ့ၪယၫယွၩ အဖၫ့ခိၪ လမံၩ့လါလါနီၪ, ဒဲအၪ့မၧၫ့ဎီး ကယဲ ဆၧဆီၫ့မီၪ့ လမံၩ့လါလါ ထီးအခိၭနၪထဲၩ့ ဎရံၬ နီၪလီၫ. 6 နၥံၪ ခိၭနၪဆၧ အ့ၪလၧၫ့ထၪ့ဎွ့ၩထၪ့တၭ, ယအီၪတဲၩ့ဝဲၩယၥၭ ဘဲၫၥိၭ ယမိဖ့ၪလၫ့ ဆၧဒဲၩဘၭ လၧကယဲ ဆၧလခိၭနၪဘၪ လမံၩ့လါလါ ကိၭအမံၩ့ဒ့ၭလီၫ. 7 နၥံၪ ယိဆၧ ဘဲၫဆၧဖျီၪ လၧခီၫ့ အၥိၭနီၪဆ့ဧၪ. ၦလဂၩဂၩ အ့ၪဆီၫ့မီၪ့လၩ့အၥၭ လၧအမွဲ ဎရံၬ အဆၧနီၪ, မွဲအဆီၫ့မီၪ့ထဲၩ့ဒီၭ လၧအနၫ့ဆါဒၪဝ့ၫ အဂးဘီၪ. ဘဲၫအဝ့ၫဒၪ မွဲဎရံၬ အဆၧ အၥိၭ, ပဝ့ၫဒၪယီၩ ပမွဲ ဎရံၬအဆၧ ဘဲၫနီၪၥိၭဆ့လီၫ. 8 အဂဲးဘဲၫယီၩ ယ အ့ၪအီၪက့ၪဖိၫလိၫယၥၭ လၧပစီၩ့ပမၩ့ အဂဲး လၧကဆါ ဖ့ၪလၫ့ပၧၩ; လမွဲဘၪ လၧဆၧမၩဂၭဂီၩ့ နၥံၪ, မွဲလၧဆၧမၩထၪ့မၩထီၫ နၥံၪ အဂး, ယမ့ၬလမဲဘၪလီၫ. 9 ဘဲၫၥိၭ ဆၧထီးလၩ့ဂၬ လၧယမၩၥၭမဲၪၥၭဖျဲၩ့ နၥံၪ လၧလံၬၥံၪလဲၥံၪ လဂ့ၩလီၫ. 10 အဂဲးဘဲၫယီၩ ၦစံၭဝ့ၫ လၧအဝ့ၫဒၪ အလံၬနီၪ, မွဲဆၧအဎၧၫ့, ဒဲဆၧအဆီၪ့လီၫ. အ့ၪမွဲ အနၫ့ဆါဒၪဝ့ၫနီၪ, မွဲအဆၧတၭ အဆၧချဲၩ့နီၪ, ပကြၨၭအီၪက့ၪ လၧဆၧနးမံၩ့အ့ၬ. 11 ၦဘဲၫနီၪၥိၭလဂၩ မွဲအဆီၫ့မီၪ့ ဆၧယီၩဘီၪ; ထီးဒၪပမၩပၥၭ လၧဆၧချဲၩ့ လၧလံၬဖၧၩ့ လၧပအီၪယဲၩ့ အဘိၩ့ဘၭနီၪ ထီးပ အ့ၪထီၩ့ခိၬ လၧနၥံၪအအီၪတၭ, ပမိမၩပၥၭ လၧဆၧမၩ အဖၧၩ့ ဘဲၫနီၪၥိၭဆ့လီၫ. 12 အဂဲးဘဲၫယီၩ ပယိဎီၩ့ပၥၭ လၧၦၡၩ လနၩ့နၩ့ လၧအစံၭထၪ့အၪ့အူၭ လၩ့ဒၪအၥၭတၭ, ပအီၪက့ၪပၥၭ လၧအဝ့ၫၥံၪ အကျၩ ဘုၪ့အ့ၬ. အ့ၪမွဲ အဝ့ၫၥံၪနီၪ ထိၪထီၫဎီၩ့လိၬအၥၭ ဆုၬဆုၬနီၪ, ယိဎီၩ့လိၬအၥၭ ဆုၬဆုၬ အကၠီၩ့တၭ, အဆၧကိၪ့ဘၪကိၪ့ၥ့ၪ အီၪအ့ၬ. 13 အ့ၪမွဲ ပဝ့ၫဒၪယီၩ, ပလအီၪက့ၪဖိၫလိၫဘၪပၥၭ လၧအဖီၩ့ခွံၬ ပနိၪထိၪ, မွဲထီးဆၧလီၩ့ အနိၪထိၪ လၧယွၩ ထိၪန့ ပဂး ဖိး ဒၪလ့ၬ လၧနၥံၪအအီၪလီၫ. 14 အဂဲးဘဲၫယီၩ ပမၩဘၪပၥၭ ထီၫနဲၪ့ ပနိၪထိၪ ဘဲၫ ပလထီၩ့ဘၪ လၧနၥံၪ အအီၪ အၥိၭနီၪအ့ၬ. အဂဲးဘဲၫယီၩ ၦလီၩလၩ့လၬလၩ့ ဎရံၬ အဆၧၥၭထိၬအပရၧၫ့တၭ, ပထီၩ့ဆ့ယူၭ လၧနၥံၪ အအီၪယူၭ. 15 ပအီၪက့ၪဖိၫလိၫပၥၭ လၧဆၧဖီၩ့ခွံၬ ပနိၪထိၪ, ဘဲၫၦစံၭဆၧ အၥိၭ လမွဲဘၪ ဂူၫဂၩ အဆၧမၩ, မွဲပယိလါဆၧ ထီးနၥံၪ အဆၧနဲၩ အၪထၪ့နီၪ နၥံၪ မိယူၭထၪ့ယၪ့ထၪ့ပၧၩ လၧအအၪ, ဘဲၫပဆၧလီၩ့ အၥိၭနီၪလီၫ. 16 ဘဲၫၥိၭ ပမိအီၪက့ၪဖိၫလိၫပၥၭ လၧဂူၫဂၩ အဆၧလီၩ့ လမွဲဘၪ လၧအအီၪတဲၩ့ဝဲၩအၥၭ မွဲဘဲၫၥိၭ ပမိလီၩလၩ့လၬလၩ့ ဆၧၥၭထိၬအပရၧၫ့ ထီးအလးလၧယၫ လၧအဖီၩ့ခွံၬ နၥံၪလီၫ. 17 အ့ၪမွဲ ၦလၧအအီၪက့ၪဖိၫလိၫအၥၭနီၪ, မွဲအအီၪက့ၪဖိၫလိၫအၥၭ လၧကဆါ အဖၧၩ့ ဆံၭ. 18 အဂဲးဘဲၫယီၩ ၦစံၭထၪ့အၪ့အူၭ လၩ့ဒၪအၥၭနီၪ, လမွဲဘၪ ၦလၧဆၧအဲၪဒိၭဝ့ၫ; အ့ၪမွဲ ၦလၧကဆါ စံၭထၪ့အၪ့အူၭဝ့ၫနီၪလီၫ.

၂ ကီရံၫ့ 2 Corinthians 11

1 မွဲနၥံၪ အွံၪၥၭဆၧၩ့လါယၧၩ လၧယဆၧအဂီၩ့ လဆံၭဆံၭ! မွဲကဒၪယူၭ နၥံၪ အွံၪၥၭဆၧၩ့ဝ့ၫဒၪဆ့လီၫ. 2 အဂဲးဘဲၫယီၩ ယၥၭကဲၪ့ နၥံၪ လၧဆၧၥၭကဲၪ့ ဘၪဆဲၫ့ လၧယွၩလီၫ. အဂဲးဘဲၫယီၩ ယဒုၭအဲၪတၩ့ယူၭ နၥံၪ လၧဝၩ လဂၩ, ဘဲၫၥိၭ ယမိအီၪက့ၪ နၥံၪ လၧၦမုၪနၩ့ဆံၫ့ဎံၪ လၧဎရံၬ အမ့ၬယၫ လီၫ. 3 မွဲလါနၫ့ဘိၩ, ဘဲၫဂူအၪ့လီၫန့ နးအံၫ အၥိၭနီၪ, ယၥၭမဲၪဆၧ, ဘၪလဘၪ နၥံၪအၥၭ မိဘၪ ဆၧမၩဂၭဂီၩ့ဝ့ၫတၭ, နၥံၪ မိဂၭဖျိၭ ဘၪခိၬ လၧဎရံၬ အဆၧတီၩဆၧလီၩ့လီၫ. 4 အဂဲးဘဲၫယီၩ ၦလၧအဂဲၫနီၪ အ့ၪလီၩလၩ့လၬလၩ့ ယ့ၫၡူၬအဂူၫဂၩ နးဂၩ လၧပလလီၩလၩ့လၬလၩ့ဘၪ ပဝ့ၫ မွဲဂ့ၩ, မွဲနၥံၪ ဒိၭန့ဘၪ ၥၭအဂူၫဂၩ လၧနၥံၪ လဒိၭန့ဘၪ မွဲဂ့ၩ, နၥံၪ အ့ၪထိးဆၧၫ့ ဆၧၥၭထိၬအပရၧၫ့ အဂူၫဂၩ လၧနၥံၪ လထိးဆၧၫ့ဒံၭဘၪ မွဲဂ့ၩ, ဂ့ၩနၥံၪ အွံၪၥၭဆၧၩ့ဆၧလီၫ. 5 အဂဲးဘဲၫယီၩ ယဆီၫ့မီၪ့လၩ့ယၥၭ လၧယလဆံၭနဲၪ့ဘၪ ၦဆၧအၪ့မၧၫ့ဖိၪ အဒိၪလါကဲၪကၩၥံၪ လၧဆၧနးမံၩ့ အဖၧၩ့လီၫ. 6 လၧဆၧချဲၩ့ အဖၧၩ့တၭ, ယ အ့ၪမွဲလါနၫ့ ၦအမံၩ့, လၧဆၧၥ့ၪယၫ အဖၧၩ့လခီၫ ယလမွဲဘၪ, မွဲလါနၫ့ဘိၩ, ဆၧဘၪဆဲၫ့ လၧယၧၩ ထီးအလူၬ ဖျီၪထၪ့ လထံၪဎး လၧနၥံၪအကျၩ လီၫ. 7 မွဲယလီၩလၩ့လၬလၩ့ နၥံၪ လၧယွၩ အဆၧၥၭထိၬအပရၧၫ့ ပျီၩပျီၩ တၭ, ယဆၪ့လၩ့ယၥၭ ဘဲၫၥိၭ နၥံၪမိဘၪ ဆၧထၪ့ထီၫ နီၪ, မွဲယမၩမၪဆၧဆ့ဧၪ. 8 ယဒိၭန့ ယလံၩ့ယလဲၫတၭ, ယအၪ့ဂူၬန့ ဆၧအီၪကီၪ့အဂူၫဂၩလဖၪ အဆၧ ဘဲၫၥိၭ ယမိမၩဆၧၩ့ နၥံၪလီၫ. 9 လၧယအီၪ လၧနၥံၪ အၥိၭနီၪ, ဆၧလလၧၫ့လဎွ့ၩဘၪတၭ, ယအီၪဎၧၫ့ လၧၦၡၩ အလီၩ့ နးဂၩအ့ၬ. အဂဲးဘဲၫယီၩ ယဆၧ လၧအလလၧၫ့ဘၪလဖၪနီၪ ထၧၫ့ဖုဝဲ ဂဲၫ လၧမၫစဒိနအၫလဖၪ မၩဎွ့ၩထၪ့ဝ့ၫလီၫ. ဘဲၫၥိၭ ယထီးမၩဎၧၫ့ နၥံၪ အလီၩ့ လၧဆၧနးမံၩ့ လဂ့ၩနီၪ, ယထီးလၩ့ဒၪယၥၭတၭ, ယမိထီးလၩ့ဒံၭ ယၥၭဒံၭလီၫ. 10 ထီးဒၪ ဎရံၬ အဆၧမွဲဆၧတီၩ အီၪလၧယဖၧၩ့, ဘဲၫယထီးအီၪက့ၪဖိၫလိၫယၥၭ လၧဆၧယီၩ နးမံၩ့ အကၠီၩ့ လဂ့ၩ, ၦအီၪလၧအခ့ယၫလဖၪ မၩထၬ ယၧၩ နးဂၩအ့ၬ. 11 မွဲအဘၪ ဆၧနီၪလဲၪ မွဲယလအဲၪဘၪ နၥံၪဧၪ, ယွၩ ၥ့ၪယၫဝ့ၫဒၪလီၫ. 12 မွဲလါနၫ့ဘိၩ, ဆၧလၧယမၩနီၪ ယမိမၩ ဘဲၫၥိၭ ယမိဒၪ့ထ့ၬခွံၬ ၦၡၩအလး လၧအအၪ့ဎၬ အလး ဘဲၫၥိၭ အမိကဲၪ ဘဲၫပဝ့ၫ အၥိၭ လၧဆၧလၧအအီၪက့ၪဖိၫလိၫအၥၭ လၧအဖၧၩ့လီၫ. 13 အဂဲးဘဲၫယီၩ ၦဘဲၫနီၪၥိၭလဖၪ မွဲဆၧအၪ့မၧၫ့ဖိၪအဘျၪ ဒဲၦၡၩမၩဘျံၭမၩဘျၪဆၧလဖၪတၭ, အၪ့လဲၩန့အၥၭ လၧဎရံၬ အဆၧအၪ့မၧၫ့ဖိၪလီၫ. 14 ဆၧထီၫမံၫထီၫမၪ အလးလအီၪဘၪ, အဂဲးဘဲၫယီၩ မုၪခီၩလဲး အနၫ့ဆါဒၪလ့ၬ အၪ့လဲၩလၩ့အၥၭ လၧဆၧဖၩ့အၥီၫ့ လီၫ. 15 မၩအၥၭဘဲၫနီၪတၭ, အခ့ၫအၡၩလဖၪ အ့ၪအၪ့လဲၩလၩ့အၥၭ လၧဆၧတီၩဆၧလီၩ့ အခ့ၫအၡၩလဖၪ လါနၫ့ဘိၩ, လမွဲဘၪ ဆၧဒိၪဆၧမုတၭ, အဝ့ၫၥံၪအထုၬ မိမၩအၥၭ ဘဲၫအမၩဆၧ အၥိၭလီၫ. 16 ယစံၭဒီၭ, မွဲၦထီးဆီၫ့မီၪ့ လၧယမွဲ ၦၡၩလၩ့ဂၬဂီၩ့ဖိၪ နးဂၩ လဂ့ၩ, အ့ၪလမွဲဘၪ ဘဲၫနီၪတၭ, ဘဲၫၥိၭ ယမိအီၪက့ၪဖိၫလိၫယၥၭ နးဆံၭတၭ, ဘဲၫၦလၩ့ဂၬဂီၩ့ဖိၪ အၥိၭနီၪ, ထိးဆၧၫ့ယၧၩဘီၪ. 17 ဆၧလၧယချဲၩ့, ယလချဲၩ့ဘၪ ဘဲၫကဆါ အၥိၭ, မွဲဘဲၫ အလၩ့ဂၬဂီၩ့ဖိၪ အၥိၭ လၧယအီၪက့ၪဖိၫလိၫ ယၥၭယီၩ ဆီၪ့ဆီၪ့ လီၫ. 18 မွဲၦအီၪက့ၪဖိၫလိၫအၥၭ လၧဆၧဖံၭဆၧယၪ အကၠီၩ့ အၪဂၩ တၭ, ယဝ့ၫဒၪယီၩ, ယအီၪက့ၪဖိၫလိၫ ယၥၭဆ့လီၫ. 19 အဂဲးဘဲၫယီၩ နၥံၪမွဲ ၦကိၪ့ဆၧၥ့ၪတၭ, နၥံၪ အွံၪၥၭဆၧၩ့ ၦလၩ့ဂၬဂီၩ့ဖိၪလဖၪ လၧၥုၪ့ထိၬၥၭထိၬလီၫ. 20 အဂဲးဘဲၫယီၩ ၦလဂၩဂၩ အ့ၪအၪ့မၧၫ့ နၥံၪ ကဲၪဎီး, ၦလဂၩဂၩ အ့ၪအၪ့ဂီၩ့ခွံၬ နၥံၪအဆၧ, ၦလဂၩဂၩ အ့ၪမၩန့ နၥံၪအဆၧ, ၦလဂၩဂၩ အ့ၪအီၪက့ၪထၪ့ထီၫအၥၭ, ၦလဂၩဂၩ အ့ၪဒဲၩ နၥံၪအမ့ၬနီၪ, နၥံၪ အွံၪၥၭဆၧၩ့ဆၧလီၫ. 21 ယ စံၭဆၧ လၧဆၧဒုၪဒွ့ၪ အဂး, ပမွဲ ၦလၧအဂဲးအဘၭ လအီၪဘၪလီၫ. မွဲလါနၫ့ဘိၩ, ဂူၫဂၩ အီၪက့ၪဒူၩအၥၭ လၧဆၧလမံၩ့မံၩ့ အကၠီၩ့ အ့ၪဘုၪ့ တၭ, ယဝ့ၫဒၪယီၩ ယမၩဒူၩ ယၥၭဘုၪ့ဆ့လီၫ. (ယချဲၩ့ဆၧ ဘဲၫအလၩ့ဂၬဂီၩ့ဖိၪ အၥိၭ လီၫ.) 22 အဝ့ၫၥံၪမွဲ ၦဟံဘြုၫဖိၪဧၪ, ယဝ့ၫဒၪယီၩ ယမွဲဆ့; အဝ့ၫၥံၪမွဲ ၦအံၫစရ့လၭဖိၪဧၪ, ယဝ့ၫဒၪယီၩ ယမွဲဆ့; အဝ့ၫၥံၪမွဲ စအၫဘြဟၫ့ အချံၫအၥၪဧၪ, ယဝ့ၫဒၪယီၩ ယမွဲဆ့. 23 အဝ့ၫၥံၪမွဲ ဎရံၬ အခ့ၫအၡၩဧၪ, ယဝ့ၫဒၪယီၩ ယ ဒိၪနဲၪ့ အနီၪဒံၭလီၫ. (ယချဲၩ့ဆၧ ဘဲၫအလၩ့ဂၬဂီၩ့ဖိၪ အၥိၭ) လၧမၩဆၧဖံၭဆၧ အၪနဲၪ့ဒံၭ, လၧဆၧထး အဖၧၩ့နီၪ အၪအၪလ့ၬ လၧထီၫ့ဖၧၩ့နီၪ အဖၧၫ့ အၪဘျၩ့ဒံၭ, လၧဆၧၥံၫ အဖၧၩ့နီၪ အီၪဆိၫဆိ ဆိၫဆိ လီၫ. 24 ၦယုဒၫဖိၪ ထးယၧၩ အထံၪ လံဆံၫ ၡၩလၩ့ လထံၪ ယဲဖၧၫ့ လီၫ. 25 ယဘၪထး လၧနိၪထး ၥၧၫ့ဖၧၫ့, ယဘၪ ဆၧခွံၬယၧၩ လၧလိးလဖၧၫ့, ယဘၪ ကဘၩ့ ဂၭဂီၩ့ ၥၧၫ့ဖၧၫ့, ယအီၪဘၪ လၧမၫဆမံၭ အဆၧယိၬ အဖၧၩ့လနံၩ ဒဲလနၩလီၫ. 26 ယလ့ၩဆၧထဲၩ့ဆၧ ဆိၫဆိဆိၫဆိ, ယဘၪ ဆၧၥၭမဲၪအလး လၧထံၫချိၬၥံၪ, ယဘၪ ဆၧၥၭမဲၪအလး လၧၦထမျိၭထမျၬၥံၪ, ယဘၪ ဆၧၥၭမဲၪအလး လၧယဆၨၩဒၪ ယဝ့ၫ, ယဘၪ ဆၧၥၭမဲၪအလး လၧၦအဆၨၩလဖၪ, ယဘၪ ဆၧၥၭမဲၪအလး လၧဒိၩ့ဖၧၩ့, ယဘၪ ဆၧၥၭမဲၪအလး လၧၡါမုနၧၫ့ဖၫ, ယဘၪ ဆၧၥၭမဲၪအလး လၧမၫဆမံၭ အဖၧၩ့, ယဘၪ ဆၧၥၭမဲၪအလး လၧထၧၫ့ဖုဝဲၥံၪအဘျၪ အကျၩ, 27 ဆၧပွံၭယၥၭ လၧယဖံၭယယၪ လမုၬဘၪ အဖၧၩ့, ဒဲလၧယအီၪၥၫ့ ဆၧဆိၫဆိဆိၫဆိ အဖၧၩ့, လၧဆၧၥၭဝံယၥၭ ဒဲဆၧၥူၫအီၩယၥၭ လၧထံၫအဖၧၩ့, လၧယဒုၪဆၧအၪ့ဆၧအီၩ ဆိၫဆိဆိၫဆိ အဖၧၩ့, လၧဆၧဂီးကျၩ, ဒဲလၧယအီၪဘိၪ့လီၫ. 28 လၧဆၧအီၪ လၧခီၫ့ အဖၫ့ခိၪလဖၪနီၪ, ဆၧအၪ့ယိၪ ဘၪဆဲၫ့ လၧဆၧအီၪကီၪ့ ထီးအလူၬ ဘၪယၧၩ ကိၭမုနံၩမုနၩဒ့ၭ လီၫ. 29 မွဲပလၫ အဂဲးဆါအဘၭဆါ တၭ, ယဂဲးယဘၭ လဆါဘၪ လဂၩလဲၪ; မွဲပလၫ လၩ့ထံၩဖါတၭ, ယၥၭ လခိဘၪ လဂၩလဲၪ. 30 ယဘၪအီၪက့ၪဖိၫလိၫယၥၭ အလးအ့ၪအီၪနီၪ, ယမိအီၪက့ၪဖိၫလိၫယၥၭ လၧဆၧဘၪဆဲၫ့ လၧယဂဲးဆါယဘၭဆါ အဂဲးအကၠီၪ့နီၪလီၫ. 31 ပကဆါ ယ့ၫၡူၬအဖါ, ယွၩ လၧအဘၪဆိၪဂ့ၩ အဆိၩဆိၩအကၠၪကၠၪ, ၥ့ၪယၫ လၧယလချဲၩ့ဘျံၭချဲၩ့ဘျၪဘၪဆၧ လီၫ. 32 လၧဒမၭစကၧၭ အဖၧၩ့ နီၪ, ၦဒိၪ လၧစဎွၩ အရံတၭ အဖၫ့လၬ လဂၩ ဆၧမိဖီၪ့ထၬဘၪအၥၭ လၧယၧၩတၭ, ခိၭ ၦဒမၭစကၧၭဖိၪ အဒိၩ့ လၧၥုၭဖိၪလဒီၪ့တၭ, 33 ဆၧဆဲၩလၩ့ယၧၩ လၧတရၫ့လံၩ လၧဒၩ့ဖၧၩ့ လၧဒိၩ့ခိၪဒၧၩ့ အနဲၩ့ထံၭနီၪ; ယစဲၪ့ဖီၩ့ဖျ့ၭ လၧအစူၪဖၧၩ့လီၫ.

၂ ကီရံၫ့ 2 Corinthians 12

1 ယအီၪက့ၪဖိၫလိၫယၥၭ လဂ့ၩဘၪ လၧယဂး, အဂဲးဘဲၫယီၩ ဘဲၫယဒၪဘၪ ကဆါ အဆၧနဲၪဖျီၪ လၧယၫလခီၫ အၥိၭနီၪ, ယမိနဲၪဖျီၪထၪ့ ယဝ့ၫလီၫ. 2 ယၥ့ၪယၫယူၭ ၦၡၩ အီၪလၧဎရံၬ အဖၧၩ့ လဂၩ, ထီၩ့လၩ့ ခီးဘိၩ့နဲၪ့ယီၩ အီၪ လဆံၫနံၫနံၪ့ယူၭတၭ, (မွဲအအီၪ လၧအမိၡါ အဖၧၩ့ဧၪ, လအီၪဘၪ လၧမိၡါ အဖၧၩ့ဧၪ, ယလၥ့ၪယၫဘၪ, ယွၩ ၥ့ၪယၫဝ့ၫ) ၦဘဲၫနီၪ လဂၩ ဆၧထုၭထၪ့န့ အဝ့ၫ လၧမူၭခိၪ ၥၧၫ့ဆၫ့လဆၫ့နီၪလီၫ. 3 ယ ၥ့ၪယၫ ၦၡၩ ဘဲၫနီၪလဂၩ (မွဲအအီၪ လၧမိၡါ အဖၧၩ့ဧၪ လအီၪဘၪ လၧမိၡါ အဖၧၩ့ဧၪ, ယလၥ့ၪယၫဘၪ, ယွၩ ၥ့ၪယၫဝ့ၫ.) 4 အဝ့ၫနီၪ ဆၧထုၭထၪ့န့ဝ့ၫ လၧပၫရဒဲၭ အဖၧၩ့တၭ, နါဂၧၫ့ ဆၧချဲၩ့ ၦစံၭလၥ့ၪဘၪတၭ, ၦၡၩ လီၩဘၪနီၪ ကြၨၭဆ့အ့ၬ. 5 ယမိအီၪက့ၪဖိၫလိၫယၥၭ လၧၦဘဲၫနီၪၥိၭ လဂၩ အကၠီၩ့တၭ, အ့ၪမွဲ လၧယနၫ့ဆါဒၪယဝ့ၫ, အ့ၪလမွဲဘၪ ယဂဲးဆါယဘၭဆါ အကၠီၩ့နီၪ, ယအီၪက့ၪဖိၫလိၫယၥၭအ့ၬ. 6 အဂဲးဘဲၫယီၩ ယၥၭ အ့ၪအီၪ လါနၫ့ လၧယမိအီၪက့ၪဖိၫလိၫယၥၭတၭ, ယလမွဲဘၪ ၦအဂီၩ့ဖိၪ အဂဲးဘဲၫယီၩ ယမိစံၭ ဆၧမွဲဆၧတီၩလီၫ. မွဲလါနၫ့ဘိၩ ဘဲၫၥိၭ ၦထီးဆီၫ့မီၪ့ယၧၩ လၧယမွဲ ဒိၪနဲၪ့ ဆၧလၧအဒၪဆၧ လၧယကၠီၩ့, လၧအနါဂၧၫ့ဆၧ လၧယကၠီၩ့ လဂ့ၩတၭ, ယလလီၩဘၪနီၪ, ယအီၪယဝ့ၫလီၫ. 7 ဘဲၫၥိၭ ယထီးအီၪက့ၪထၪ့ထီၫယၥၭ အၪလၨၪ လၧယဒၪဆၧ လၧယၫလခီၫ လၧအအၪ အကၠီၩ့နီၪ လဂ့ၩ, ဆၧဖ့ၪလၫ့ယၧၩ လၧဆၧဆူၪ အီၪလၧယဖံၭယယၪ အကျၩ, ဘဲၫၦစံၭဆၧ အၥိၭ မုၪခီၩလဲးအၥီၫ့, ဘဲၫၥိၭ အမိမ့ၭဘၪယၧၩ ဘဲၫၥိၭ ယထီး အီၪက့ၪထၪ့ထီၫယၥၭ အၪလၨၪ လဂ့ၩလီၫ. 8 လၧဆၧနီၪ အဂဲး ဘဲၫၥိၭ အမိစဲၪ့ဖၭ လၧယၧၩတၭ, ယအၪ့ကံၩ့အၪ့ယၫ ကဆါ ၥၧၫ့ဖၧၫ့ လီၫ. 9 တၭ အဝ့ၫဒၪနီၪ စံၭယၧၩ, ယခိးယတၩ အၪယူၭ လၧနဂးယူၭ, အဂဲးဘဲၫယီၩ ယစီၩ့ယမၩ့ လၧၫ့ထၪ့ဎွ့ၩထၪ့ လၧဆၧဂဲးဆါဘၭဆါ အဖၧၩ့လီၫ. မၩအၥၭဘဲၫနီၪတၭ, ဘဲၫၥိၭ ဎရံၬ အစီၩ့အမၩ့ မိအီၪဂုးခၧၫ့ လၧယလီၩ့တၭ, ယၥၭထိၬ လၧယမိအီၪက့ၪဖိၫလိၫယၥၭ လၧယဂဲးဆါယဘၭဆါ အကၠီၩ့လီၫ. 10 မၩအၥၭဘဲၫနီၪတၭ, ယမိမုၬလၩဆၧ လၧယဂဲးဆါယဘၭဆါ အဖၧၩ့, လၧဆၧဒုၪဒွ့ၪယၧၩ အဖၧၩ့ လၧဆၧၡၪ့ဆၧယၬ အဖၧၩ့, လၧဆၧမၩအၧၩ့မၩၥၫ့ အဖၧၩ့, လၧဆၧကၪဆၧဂဲၩ အဖၧၩ့, လၧဎရံၬ အကၠီၩ့လီၫ. အဂဲးဘဲၫယီၩ ထီးယဂဲးဆါယဘၭဆါနီၪ, ယအီၪလၧယစီၩ့ယမၩ့လီၫ. 11 ယအီၪက့ၪဖိၫလိၫယၥၭနီၪ, ယကဲၪထၪ့ယူၭ ၦလၩ့ဂၬဂီၩ့ဖိၪယူၭ, မွဲနၥံၪ အၪ့မၧၫ့ဆီၪ့ယၧၩလီၫ. အဂဲးဘဲၫယီၩ ကြၨၭ လၧနၥံၪ စံၭထၪ့အၪ့အူၭယၧၩ လခီၫလီၫ. အဂဲးဘဲၫယီၩ ယလမွဲဘၪ ဆၧနးမံၩ့ လါနၫ့ဘိၩ, ယအီၪလၧၦဆၧအၪ့မၧၫ့ဖိၪ ဒိၪလါကဲၪကၩ အလးခဲၫ့နီၪ နးဆံၭအ့ၬ. 12 မွဲမၬ, ဆၧလၩ့လၭ ဘၪဆဲၫ့ လၧၦဆၧအၪ့မၧၫ့ဖိၪ မၩအၥၭ လၧနၥံၪ အကျၩ လၧဆၧအွံၪၥၭဆၧၩ့ ကိၭမံၩ့ဒ့ၭ အဖၧၩ့, လၧဆၧလၩ့လိလၩ့လၭ အဖၧၩ့, ဒဲဆၧလၩ့မဲၩ, ဒဲဆၧအစီၩ့အမၩ့လီၫ. 13 အ့ၪလမွဲဘၪ ဆၧလၧယလအီၪဎၧၫ့ဘၪ လၧနၥံၪ အလီၩ့တၭ, နၥံၪ အီၪလၧဆၧအီၪကီၪ့ အဂူၫဂၩလဖၪ အဖၫ့လၬ လၧဆၧနီၪလမံၩ့လဲၪ; ကွဲၪဖျါ ယဆၧမၪ လမံၩ့ယီၩဘီၪ. 14 ယိခွါ, ယအီၪတဲၩ့ဝဲၩယၥၭ လၧယမိလ့ၩ လၧနၥံၪအအီၪ ဎွ့ၩထၪ့ ၥၧၫ့ဖၧၫ့လဖၧၫ့တၭ, ယလမိအီၪဎၧၫ့ဘၪ လၧနၥံၪ အလီၩ့; အဂဲးဘဲၫယီၩ ယလအၪ့ဎၬဘၪ နၥံၪအဆၧ မွဲ နၥံၪ လီၫ. အဂဲးဘဲၫယီၩ အဖိၪအလံၩ လကြၨၭအီၪက့ၪကီၪ့ဘၪဆၧ လၧအမိအဖါ အဂး, မွဲအမိအဖါ လၧအဖိၪအလံၩ အဂးလီၫ. 15 ယအဲၪနၥံၪ ဒံၩ့ဒိၪထၪ့တၭ, နၥံၪအဲၪယၧၩ ဒံၩ့လၩ့ၡၩဝ့ၫ လါနၫ့ဘိၩ, ယမိလူၬ ဆၧထီးအလူၬ လၧယၥၭထိၬတၭ, ယမိမၩလူၬယၥၭ လၧနၥံၪအၥၭၡီၩ့ အဂးလီၫ. 16 မွဲလါနၫ့ဘိၩ မွဲဒၪဝ့ၫ, ယလအီၪဎၧၫ့ဘၪ လၧနၥံၪ အလီၩ့, မွဲလါနၫ့ဘိၩ, ယအၪ့လွ့ၫဝံၩ့ အၪ့လွ့ၫဝၩ့ဆၧ တၭ, ယမၩန့နၥံၪ လၧဆၧအၪ့လွ့ၫဆၧလီၫ. 17 ၦလၧယအၪ့မၧၫ့ အလ့ၩ လၧနၥံၪအအီၪ လဂၩဂၩနီၪ မွဲယမၩန့ နၥံၪအဆၧ လမံၩ့မံၩ့ လၧအကၠီၩ့ဆ့ဧၪ. 18 ယ ပဂၨၪထၪ့ စတဲတၧၭလ့ၩ, ဒဲယအၪ့မၧၫ့ ထၧၫ့ဖုဝဲလဂၩ လၧအဝ့ၫဒၪ အၥိၭဆ့လီၫ. တၭမွဲ စတဲတၧၭ မၩန့ နၥံၪ အဆၧလမံၩ့မံၩ့ဆ့ဧၪ. ပလ့ၩဆၧ လၧၥၭ လဖျိၪဎး လၧခၪ့ယဲးလၩ့ လဖၧၫ့ဎး, မွဲအ့ၬဧၪ. 19 မၩဒီၭလဖၧၫ့ မွဲနၥံၪ ဆီၫ့မီၪ့ လၧပချဲၩ့ဖီၩ့ဖျ့ၭ ပၥၭ လၧနၥံၪ အမ့ၬယၫဆ့ဧၪ. ပစံၭဆၧ လၧယွၩ အမ့ၬယၫ လၧဎရံၬ အဖၧၩ့လီၫ. မွဲလါနၫ့ဘိၩ ၥၭဘီၩ့ၥံၪဧ့, ပမၩ ဆၧထီးအလူၬ လၧနၥံၪ ထၪ့ထီၫဝ့ၫ အဂးလီၫ. 20 အဂဲးဘဲၫယီၩ ယအၪ့ယိၪဆၧ, ဘၪလဘၪ ယလ့ၩ အ့ၪထီၩ့ခိၬ နီၪ, ယလမိဒၪဘၪ, ဘၪခိၬ နၥံၪ ဘဲၫယၥၭ အီၪဝ့ၫ အၥိၭ, ဒဲနၥံၪ မိဒၪဘၪယၧၩ ဘဲၫနၥံၪအၥၭ အီၪဝ့ၫ အၥိၭနီၪဆ့အ့ၬ. အ့ၪလမွဲဘၪတၭ ဘၪလဘၪ ဆၧအဲၪ့လိၬဆိၭချဲၩ့လိၬ, ဆၧၥၭခ့ၬ, ဆၧၥုၪ့ထၪ့ၥၭဂဲၫ့, ဆၧလၩ့ဖၭလိၬအၥၭ, ဆၧစံၭအၧၩ့စံၭၥၫ့ဆၧ, ဆၧဒုၪဒွ့ၪ လၧအအီၪၥူၪ, ဆၧအီၪက့ၪဖိၫလိၫအၥၭ ဆၧတုၩ့ထၪ့တုၩ့လၩ့လဖၪ မိအီၪ ဘၪခိၬ လၧနၥံၪ အကျၩလီၫ. 21 ယလ့ၩ အ့ၪထီၩ့ဒီၭ, မွဲၦလၧအမၩမၪဆၧ အၪဂၩတၭ, လနီၫ့ယါလၩ့ထဲၩ့ဘၪအၥၭ လၧအဆၧအဲၪလဲးအဲၪဘျၪ, ဒဲအဆၧမၩမၪမုၪ မၩမၪခွၫ, ဒဲအဆၧမၩ ဖိၬ ၥၭလိၪၥၭလံၭ အခဲၫ့တၭ, ဘၪလဘၪ ယၥၭ မိအုၭ လၧအဝ့ၫၥံၪ အကၠီၩ့တၭ, ယယွၩ မိဆၪ့လၩ့ ဘၪခိၬ ယၧၩ လၧနၥံၪ အကျၩ လီၫ.

၂ ကီရံၫ့ 2 Corinthians 13

1 ယမိလ့ၩ လၧနၥံၪအအီၪ လဖၧၫ့ယီၩ, မွဲၥၧၫ့ဖၧၫ့လဖၧၫ့လီၫ. မွဲ ၦနံၫဂၩ ၥၧၫ့ဂၩ ထိးအၥၭ တၭ, ဆၧချဲၩ့ မိဂုးထၪ့ ခၧၫ့ထၪ့ဝ့ၫ ကိၭထံၪဒ့ၭ လီၫ. 2 ယစံၭဝဲၩယူၭ နၥံၪ လဖၧၫ့ယူၭ, ဘိၩ့နဲၪယီၩ ယအီၪလၩ့ဖၭ လၧနၥံၪတၭ, ယလီၩဝဲၩဒီၭ နၥံၪ, ဘဲၫယအီၪဝ့ၫ လၧနၥံၪ အၥိၭ နံၫဖၧၫ့လဖၧၫ့, ၦလၧအမၩမၪယူၭ ဆၧ, ဒဲၦၡၩဂူၫဂၩ ကိၭဂၩဒ့ၭ, ယအ့ၪလ့ၩထီၩ့ဒီၭ နးဖၧၫ့နီၪ, ယလမိအွံၪၥၭဆၧၩ့လၧၩ့ဘၪ, 3 အဂဲးဘဲၫယီၩ မွဲနၥံၪ အၪ့ဎၬ အလး လၧအဒုၭနဲၪ ဎရံၬ ချဲၩ့ဆၧ လၧယဖၧၩ့တၭ, အဝ့ၫဒၪနီၪ အဂဲးဆါအဘၭဆါ လၧနၥံၪ အမ့ၬယၫ လမွဲဘၪ မွဲအအီၪ လၧအစီၩ့အမၩ့ လၧနၥံၪ အကျၩလီၫ. 4 မွဲအဂဲးဆါအဘၭဆါတၭ, ထိးၥံၫအၥၭ လၧထုၪ့စူၪယၫ အလီၩ့ လါနၫ့ဘိၩ မၧၫ့ဝ့ၫ လၧယွၩအစီၩ့အမၩ့ အဖၧၩ့လီၫ. အဂဲးဘဲၫယီၩ ပဝ့ၫဒၪယီၩ ပဂဲးဆါပဘၭဆါဆ့ လၧအဖၧၩ့ လါနၫ့ဘိၩ, မွဲယွၩအစီၩ့အမၩ့ ဘၪဆဲၫ့ လၧနၥံၪတၭ, ပမိမၧၫ့ၡီၩ့ လၧအဝ့ၫနီၪ အၥိၭဆ့လီၫ. 5 နၥံၪဝ့ၫဒၪယီၩ, မွဲနၥံၪ အီၪလၧဆၧနဲၩ အဖၧၩ့ဧၪ. နၥံၪ လအီၪဘၪဧၪ. အၪ့စိၭအၪ့စၪ့လၩ့ နၥံၪအၥၭဒၪ နၥံၪဝ့ၫ ဘီၪ. ဖစီၩ့လၩ့ခွါ နၥံၪအၥၭဒၪ နၥံၪဝ့ၫဘီၪ. နၥံၪ အ့ၪလမွဲဘၪ ၦဘၪ ဆၧခွံၬၡိၭတၭ, မွဲနၥံၪ ၥ့ၪယၫလၩ့ နၥံၪအၥၭ လၧယ့ၫၡူၬဎရံၬ အီၪလၧနၥံၪအဖၧၩ့ အ့ၬ ဧၪ. 6 အ့ၪမွဲ ယဝ့ၫဒၪယီၩ, ယယိလါ လၧနၥံၪ မိၥ့ၪယၫ လၧပဝ့ၫဒၪယီၩ, ပလမွဲဘၪ ၦဘၪဆၧခွံၬၡိၭဝ့ၫ လီၫ. 7 ဘဲၫၥိၭ နၥံၪ ထီးမၩ ဆၧအၧၩ့ နးမံၩ့လဂ့ၩတၭ, ယအၪ့ကံၩ့အၪ့ယၫ လၧယွၩလီၫ. လမွဲဘၪ ဘဲၫၥိၭ ပမိဖျီၪထၪ့ လၧပမွဲ ၦလၧဆၧအဲၪဝ့ၫနီၪ, မွဲဘဲၫၥိၭ, လၧပမွဲ ၦဘၪဆၧခွံၬၡိၭဝ့ၫ အၥိၭ လါနၫ့ဘိၩ နၥံၪ မိမၩ ဆၧတီၩဆၧလီၩ့လီၫ. 8 အဂဲးဘဲၫယီၩ ပမၩဆၧ လၧအထၫ့ဒုၪ ထၫ့ဒၩ ဆၧမွဲဆၧတီၩ ၥ့ၪနးမံၩ့အ့ၬ. မွဲလၧဆၧမွဲဆၧတီၩ အဂးလီၫ. 9 အဂဲးဘဲၫယီၩ ထီးပဂဲးဆါပဘၭဆါ ဒဲနၥံၪ အဂဲးဆီၪ့အဘၭဆီၪ့တၭ, ပၥၭထိၬလီၫ. ပအၪ့ကံၩ့အၪ့ယၫ လၧနၥံၪ မိလၧၫ့ထၪ့ဎွ့ၩထၪ့ဆ့ လီၫ. 10 မၩအၥၭဘဲၫနီၪတၭ, လၧယအီၪလၩ့ဖၭ လၧနၥံၪ အဘိၩ့ဘၭ, ယကွ့ၭဆၧလဖၪယီၩ ဘဲၫၥိၭ ထီးယလ့ၩ အ့ၪထီၩ့ခိၬ လၧနၥံၪအအီၪနီၪ ယထီးမၩ လၧယစူၪဆီၪ့ လဂ့ၩ, ဘဲၫဆၧအစီၩ့အမၩ့ လၧကဆါ ဖ့ၪလၫ့ ယၧၩ, လမွဲဘၪ လၧဆၧဂၭဂီၩ့ အဂး, မွဲလၧဆၧမၩထၪ့မၩထီၫ အဂး အၥိၭလီၫ. 11 ဆၧလၧခဲၫ့ထုၬယီၩ, ဖုၥံၪဝဲၥံၪဧ့, မွဲနၥံၪ အီၪမုၬဆံၭ. မွဲနၥံၪ လၧၫ့ထၪ့ဎွ့ၩထၪ့ဆံၭ. မွဲဆၧမၩၡူၪ မၩမုၬ နၥံၪဆံၭ. မွဲနၥံၪ အီၪလၧနၥံၪအၥၭ လဖျိၪ့ဎးဆံၭ. မွဲနၥံၪ အီၪ ဘၪလိၬအိၭလိၬဆံၭ; ဆၧအဲၪဆၧကွံၩ ဒဲဆၧဘၪလိၬအယွၩနီၪ, မိအီၪလၧနၥံၪ အၥိၭလီၫ. 12 အဲၪဂါလိၬ နၥံၪအၥၭ လၧဆၧအဲၪဂါဆံၫ့ဎံၪဆံၭ. 13 ၦဆံၫ့ဎံၪ ထီးအလူၬနီၪ, ချဲၩ့ဒုၪ့ နၥံၪလီၫ. 14 ကဆါ ယ့ၫၡူၬဎရံၬ အခိးအတၩ ဒဲယွၩအဆၧအဲၪဆၧကွံၩ ဒဲၥၭမုဆံၫ့ဎံၪ အဆၧဖံၭၥိၭ နီၪ, မွဲအအီၪ လၧနၥံၪအၥိၭ ကိၭဂၩဒ့ၭဆံၭ. [အၩမံၩ့.]